url: =Sia Mungno gen ki tukalh ~ MUC\nSia Mungno gen ki tukalh\nAdmin 9:23:00 AM Articles, Conference Pianna thu\nKong it Khrist sung aa sanggam teng:\nTopa min tawh hong hopih ing. Dec.8, 2006 in Sia Mungno in Conference leh Mission vai a gente pawlkhat diklo ban ah hong mu khial sak ding ahihman in a dik hong pulaak hing.\nKa khualzinna ah Sia Mungno gen tawh kibang tawhtang vai mah Church Board khat ah na kikum uh aa, a tangthu pen hong vuicing zaw hi. "Tua pawlpi sungah pawlpi mi muanhuai, zahtakhuai, a tei mahmah leh Pasian kiangah a ki-ap mahmah khat in a thunget simin gamdai takin Pasian tawh kizom nuam ahih manin ama inn ah thu a nget sangin biakinn sungah sun leh zan a ut hunhun in pai-in thu ngennuam hi. Tua ahih manin pawlpi upa leh Churchboard kiangah biakinn tawhtang khat bawlkhuan ngen hi. Pawlpi makaite in tawhtang a piak noploh uh ciangin tua pawlpi sungah kitelkhialhna lianpi khat om hi.\n1. "Pawlpi makai te in tawhtang a piak noplohna uh pen anuai aa teng hang ahi hi.\n1. Biakinn sung aa vante mangthei hi. Tawhtang adeih pepeuh ading bawl le uh kua in cikin biakinn hong a, khak a, biakinn vante cikin mang aa cihte kitello in buaina tampi om thei ahih manin tua Church Board in biakinn tawhtang thum kaan bawl loding cih khuatual pawlpi thukhun (Local Church Policy) khat na nei hi.\n2. Tua tawhtang thumte pen panmun let tawh kizui in Church Pastor, Elder leh adang panmun len makai khat bekin kepding cih a hi hi.\n"Tua ahih manin biakinn tawhtang angen pawlpi mipa pen muanhuai mahmah ahih hangin pawlpi makaite in tawhtang bawlsak nuam theilo uh hi. Mailam hun leh thu tampi akhual manun Church Board ii khensatna azui ahi uh hi. Tawhtang a ngenpa in biakinn pen Pasian biakinn hi a, lungkim takin ut hunhun aa thunget nading mun ahi hi. Tawhtang ka neih loh manin ka ut hunhun in biakinn sungah lut theilo in thungen theilo hing. Church elder tawh ka inn uh a kinai mahmah hangin nitak, zankim, zingtung, cihkhawng aa ka pai nop ciangin elder pa inn ah tawhtang ngetden keei pen khatvei nihvei bek hilo ahih manin nuam hetlo banah zankim, zankhang leh khuavakma khawng aa a ihmu laaipi ka va phot zelzel ding pen kei ading in kisuanhuai mahmah in hamsa mahmah hi. Tua ahih manin tawhtang khat kei ading a hong bawlsak nadingun a ngen ka hi hi" ci hi. Church elder in adawnkikna ah "hong aana peuhmah kei in. Zankim ahi aa, zingtung kathawhma ahi zongin na ut hunhun in kisuang lo-in tawhtang hong la in. Ke'n phamawh sa peuhmah lo hing, ci-in gen hi."\nTua mi muanhuaipa in Elder pa gen umpah lel in, sun in nasem in zanhun a ngah sialin gamdaih thungetna neiding in Elder pa kiangah khakhat sungin sawm (10) vei bang mi lupkhit zan in vangen hi. A thum veina ciang tho in pia hi. A li veina teh phawngzo nawnlo hi. Mi muanhuaipa in a zingsun teh agen leh, "a phawk lo hing, hong phongh kikkik in," ci'n gen hi. Nga veina, guk veina, sagih veina a phot ciangin, Elder pa in a tanu kiangah hih bangin gensak hi: "Kapa'n a tawhtang mupak kei-in, Pastor pa kiangah vangen in ci hi". Hi zawh zankhat beek kiphawng zo nawnlo hi. Pastor pa'n lah, " Pasian in zan bekin hongza hikei, sunin zong ngenthei hiteh; biakinn\ntektek zong kultuankei, mun khat pepeuh ah nalungsim takpi hi peuh leh Topa'n hong za lel hi," cin padenpauh panin sermon phot aa, "mangpha" ci'n tawhtang pialo in akong khak hi. Buaina nasiang nailo hi. Hih thuteng ngaihsut masak ding kisam hi.\n1. Biakinn pen "thungetna inn kici ding hi ( Matt 21:13 ) acih mah bangin thungenpa kisungkalh aa thunget theihna leh Topa Muanna in apatauh uh van mangding panin huu hi. Bawltawm policy in Pasian min phatna'ng akiamsak leh Pharisee bang i hi hi. " Hih mite in akam uh tawh kei hong zahtakin, alungsim uh keitawh kigamla hi. Amawkna in kei hong bia uh a, Mite thuhilhna te hilh uh hi. (Matt. 15:8,9). Local Church i bawltawm policy pen thungetna thu sangin sangkhai zaw kei ni.\n2. Pastor, Elder, Panmun lenpa naseppi pen khaa nasep, tuucing nasep hi napi semlo ahih manin, "Ka tuute susia in na thehthang uh hi" (Jer.23:1-4) Topa'n ci hi. Amul metsak, anawi sukin, asa ne napi in an kham zolo uh hilo hiam?\n3. "Kumpipa Saul tungah Pasian in, biakpiakding sangin thumanna a deihzawk thu" tawh kisai in ih manding thu pen thutak maw taklo maw cih theihmasak kul hi. I Sam. 15:22 ah "Pasian thu / aw" (obeying the voice of the Lord) cingiat hi. Mihing thu (Muller, Memory te thu) naci lo hi. Tua banah Sawl.5:29 ah " Mite sangin Pasian thu ih mang zawding hi" (We must obey God rather than men) naci hi lo hiam?\n4. Saul kumpipa in Pasian thu manglo hi. Mite, ganhing te that maimang ding kimlai, vangdeih banah gilo leh gal deih kumpi Agag hing mat in gan thau tata van puak hat tata that lo in angsung khualin ciahpih hi. Amau ading a sehsa ( reserved for themselves) hi-in, Topa biaknang cih a paulap uh hangin amau gante ai-awh (substitute) aa zatding ngimna (purpose) ahih manin ( Patriach and Prophets 629 ) Saul kinial kipaai hi. Pasian thu bek man zawkding, Pasian min paulap aaih deihna gen tawm loding, min tawm loding, Church Manual leh Policy zuiding cih paulap in tuate a zuilo mi (Muller - Memory' policy zuiding ngimna, pulakna ) in Saul khialhna nam mah a khial hipah hi.\n5. Samaritan tangthu ah siampi pan akha na sep miliam donding pen a tavuan hi napi nusia in biakinn aa local church policy a ultung sakzawk ciang Topa Zeisu in awi lo, diksalo hi. (Luke 10:30-37). Tua van te sangin mihing kha manpha zaw ahih manin Pastor, Elder, panmunlen pa zankim zankhang mahin tua mi muanhuaipa tawh biakinn ah thu ngenkhawm zaw ta hen. Hih pen kei dawnna hi. Topa thupha ngah ta uh hen. Conference/ Mission Hong Kipat Na Tomno Division President Dr.Edward tung ah Jan.6,1987 a sia leh pawlpi mite ngetna tawh kisai in Nov.1988 pawl aa kingah thei ding aa, a kilametna lai (letter ) om pen tungsiah pan thu kiza nawnlo suak hi ci napi Sia\nPaupu in Division treasurer I E Grice tungaa a laikhak a kidawnkikna ah sumzon nading kip omnai loh zia hong pulak ahih teh Division treasurer pa pen tungsiah ulian mah ahih man thudik in i sang zaw diam? A om takpi ahih leh tutan vei imcip kul hiam? Tua in kingah leh hih thu a kipulak diam? Ahih kei leh Sia Paupu tithe tawh kingah hi ci-in i gen, pulak kha diam? Topa'n thei lua hi.\nMizo Section in 1992 in Conference a ngah in Self-support zo nail o hi. "Trial method" cih bang omsak tuan lo uh a, Conference in hihsak pah hi. Lai kong hawmsa hi.\n2003 AD, May 27 in Sia Mungno in SAD president V. Bacala tungah Conference ngetna lai a at in hihthu phawk kha lo hiam? 1987 pan 1992 dong Appropriation hong kipiak loh lam gen zaw hilo hiam? A piang theilo khat piang thei veve cin Guzarat Conference a piankhiat zia gen hilo hiam? Cikmah hun in koimah peuh ah Conference trial- Conference kisinna ci-in Appropriation pia lo in Administration ki-ukna lah Mission hisak veve cih pen hih kawlgam Union Mission longal ah omlo hi. Hong kinetcipna, hong kigawina, hong kikhemna hi. Conference trial policy om ngei lo hi.\nSia Mungno in 1990 khitteh hih Conference pen Union ah kingenkik hi napi "Union in hong dawn vetloh banah kuamah in vakanbeh lozel hi," acih pen leh Sia Paupu in Oct 1,2003 aa Pa Khup a email na ah "1981 kum aa kipan kana buaipih uh hi aa, step diktak mah tawh kisem hi napi, i Union ulian makai ten a na nolh sim uh teh ( underline mine )tudong a ngahlo hihang" agen te ngaihsun khawm leng, tua lai aa Union secretary pen Pr. Kip Za Nang ahih teh ana donloh leh ana nolhsim pa cihna ahi hi. Union pan aa Conference Forward nading form ah Union Secretary bek minthuh kulmah hi ta ven!! (Union president form ah kihelsak lo hi) Tua nung zui mah in Pr. Kenneth, Sia Suak Khaw Ngin, Pr. Kai Khan Khual etc. te Conference langpang te hong hi toto uh hi. 1992 kum in worker kihel lo, Lay 16 in minthuh in UMM ah Conference ngetna'ng na tawsawn leuleu uh hi. Ahi zongin Conference ading Criteria bangmah gen selo aa ngetna hi. Union ah Pr. Kip in Secretary asep laitak hi.\n"1990/1992 Kum MYUM Kiteelna Vai" Theihhuai thu Hih kitelna ah President ding kitel khin, Vote khit teh, kitelna agen ding pen kitel khit teh alaih suk alaih toh pen ngeina hi lo hi. Pawlpi tawkgawp suak hi. Pr. Ba Khin in zong Church Manual leh policy zui lo pi aa sem hi cih ong lak hi.( BaKhin- Pau Khan policy hi) Sia Siangh in president ngah hunta ahih manin a ngahtheih nading in akimu thei lo thu khat in amau tung bangci tawsawn aitam cih ngaihsuthuai hi. Tua banah Sia Siangh pen President ding adeihloh manin 1992 Union Session teh U Kan Ngunt, Upper Myanmar Mission Delegate, Mandalay aa teng kimlai amah tawh a kisai thei vetlo Yangon Attached District ah membership omlo pipi delegate-nominating member dingin atel mawk pen uh bangzah ta in Church Manual leh Policy palsat uh hi lo hiam? Hih pen Ba Hla Thein policy hi.\nSia Siangh pen Personal Ministry ah Sia Paukhan ngetna tawh " vote nangawn khesak nawn lo" acih zong adik ahih leh, Ba Hla Thein - Pau Za Khan policy hi aa, Church Manual leh SSD Working Policy palsatna mah hi. Sia Siangh ading in President, Personal Ministry khawng Topa deserve ahih nak leh lampi honsak lelding hi ven! Hihzah ta aa Policy palsat ngam napi in Sia Siangh in Union ulian te diklohzia te mu aa tutphah awn loding acih teh a thukim ngam loh pen thu lamdang veve sakhuai hi.\nSia Siangh te innkuan USA tun vai ah mimal credit lakding kilawm lohi. Sia Paukhan hanciamna hang hi i cih leh Sia Mungno zong USA atunna pen Sia Thangpu ten Mandalay Church Pastor akoih man hi cih tawh hong kibang hi. Sia Thangpu credit a pia uh hiam? Joseph in Egypt ah Pharoah tapa angahna pen a sanggamte bawl hi; nong zuak man uh hi; ahih kei leh, Arab sum bawlpa hang hi zong na ci vetlo hi. " Pasian mah" na cizaw. " It was not you who sent me here but\nGod" ( Gen.45:8 NKJV) " Without me you can do nothing." (John 15:5) "Kei" ahih keh "ka tapa" credit sangin pawlpi representative ih hih teh pawlpi credit pia leng ee, dikzaw lo maw?\nMYUM in Sia Kyaw Ba Lay hunin zong Spicer graduatete Myaungmya ah kum khat a kahkik lohin pawlpi na sem in cial thei loding ci-in ei Zomi Spicer graduatete nasep noploh/ theihloh nangin Union/Kyaw Ba Lay policy hong bawl hi.\nIh Conference kipat tung pawlin Sia Mungno in Union makaite pen GC te ciintuai tawh teh ahih manin a thugente diklai hi. Ahi zongin 2005 teh Muller-Memory ciintuai tawh Conference vai hong teh mawk the amuhdan hong diklo in lai theihna saang buang dingin akampaute zong mitampi'n lamdang sa uh hi. Church Manual zuihding sangin Muller-Memory Policy zuihding in pawlpi pawlkhat tungah "thumanna deihhuai zaw" ci-in lai hong hawm hi. A dik dia guai? GC ciintuai ( right angle) tawh Union thu kinial nuamlo hi. Muller-Memory zat ciimtuai tawh Union makaihna a nial hi bek hang.\nHihbang aa hong kikhelna pen ahang kingaihsunsun hi. Sia Memory in "Conference tha apiak leh ama ading lauhuai hi; za kiathei ding hi" a cih lau aitam? ahih kei leh, Tantaung ah Zomite suaklu tangkhat pia leng, ahih kei leh, aza khan leng daipah lel un teh acih pen lelkha ai tam? Ahih kei aa leh USA pan Kawlgam dong ticket kileisak mai ai tam? Ahih kei leh, kumpi ulian cihlah hilo napi Union ten dawn ngei ngai in, Conference te'n a dawn loh pen nasa kha ai tam? A hih kei leh, ulian ahih nak leh adik leh a diklo, Policy, Manual cihte zuihsawm selo in Pasian zahin athu uh mang hamtang ding deihzaw ai tam? Kawlpi LAB te'n Pastor Biakchawna pen Thein 20 bei in sam uh aa, dinmun man lo honkhat mah tawh Union Mission thu mangding thungen a kitu hi hong cih teh amah pen LAB te limno ( image of LAB) kici hi.\nTua mah bangin Sia Mungno pen MYUM Mission tading shihne (lawyer) sem in lai hong hawmkhia ahih manin amah pen "the image of Memory", "the Balam of Myanmar Unoin Mission", " the Iscariot of Zomi SDAs" " the Jezebel" ci'n pawlkhat in pahtawina min vawh liang uh hi.\nPilate in Zeisu thah (disfellowship) ding ciang phallo napin, Caesar kumpipa leh Jew mipi ngetna zui in a za (governer/ president) kiat loh nading in Zeisu a sat khit teh thah (disfellowship/disband ) dingin a ap teitei mah bangin Pr Muller in zong hong sem khia sak ahih manin Zomi SDA te Pilate (the Pilate of Zomi SDAs) hong suak hi. Ih vekpi ading khantawn ciaptehding thukhat hong gen ning. Leitung i kisap penpen in mihau, mipil ahih sangin thuman thutak ah hoi lo, vuang lo aa dingtang mi, van leh lei a kia zong in a dingtang mi, mawhna pen a mawhna min tawh agen ngam mi hi. Education 57 ah hong gen hi. "The greatest want of the world is the want of man--men who will not be bought or sold; men who in their utmost souls are true and honest; men who do not fear to call sin by its right name, men whose conscience is as true for duty or the needle to the pole; men who will stand for the right though the heavens fall."\n"Union leh Mission Makai te Langdo hi lo in ih Pawlpi Langdo Suak" -- Maw? Pawlpi langdo ih cih teh pawlpi upna pan pialna leh pawlpi thu guikhun nialna hibek aa bawltawm policy tawh a kitel mite pen self-appointed Union/Mission committee ahih manin amaute langdona bek hi. Amaute pawlpi hilo hi. Pawlpi policy leh thuguikhun kipletna hi zaw hi.\nSia Mungno in Conference hong kisatsuah dan theilo in among aa thupiang tawh ama muhdan aa i muhding in hong zawn aa, zol hong sawm mawk hi.\n2001, 2003, 2006 Union/ Mission session ah GC ciintuai (Church Manual leh Policy) zang lo uh hi. 2001 leh 2003 in delegate teng pampaih in EC committee in zuau tawh teel in gamtang uh hi. Church Manual 2000 ed, p26 ah "Every Member of the Church has a voice in choosing officers of the church....by this arrangement every conference, every institution, every church, and every individual, either directly or indirectly or through representatives, has a voice in the election of the man who bear the chief responsibilities in the General Conference." Testimonies Vol.8, pp.236.\nMember ten anuai pan tual pawlpi aiawh te tawh atelding uh pen Union makai ten TinTun-Muller policy tawh a tung pan EC tawh hong teel uh hi. "SSD Constitution, by Laws and Working Policy," (SSD pp. 134, 159) aa kiteldan palsat uh hi. Excutive Committee pan self-appointed Committee himawk aa, Church Manual 2000 ed. p.26 aa ai-awh ki-ukna " Representative Church Government" hilo ahih manin "a higher body of united organized Adventist Churches." Adventist pawlpi te asangzaw kipawlna hi theilo hi. Tua hi aa, amau te alampial te leh pawlpi langpangte ahi uha a support khempeuh zong pawlpi lang panpih hipah hi. Hih pen Division leh GC in tawksuk, bansuk lo hi. 2006 Union/Mission Session leuleu teh kiteldan dikin delegate diklo zel hi. Self-appointed Committee Member te delegate ahih banah pawlpi pawlkhat samlo hi. Chantagyi Church delegate in U Thang Khan Dal, Pyidawtha B pan U Cin Khan Khup ci-in pawlpi Church Manual zui in atel uh pen Pr. Kai Khan Khual in sanglo mawkmawk in Chantagyi pan U Thang Lian Nang, Pyidawtha pan U Gin Khan El samziau mawk hi. Hih pen Kai Khan Khual policy mah hong hizel hi. Makai ten a khuam delegate (pillar) telna ah GC ciintuai zanglo in Self-appointed Committee Manual leh Kai Khan Khual' manual zang uh ahih manin cikmah hunin Leitung bei dongin dikthei ngeilo ding hi. March 23, 2004 in Pr. Muller in kitelna namnih lakpan namkhat kong zat pen nobek adeihlo hi uh teh ci-in hongkhem aa, Oct. 31, 2005 in amah mah in khial ahih lam President kitelma in hong pulak hi. A kua in MYUM makaite nasep dik hi ci teitei ngam ding na vua? Zudah Siakazoh kisik dan phawk ingh.\n1-6- 2004 ni in Pr. Memory in MYUM action 2004-090 tawh Upper Myanmar ah mi 20 disfellowship na lai hong hawm hi. Hih zong Church Manual aa Local Church thu neihna bek i hihtheih pen palsat in hong sem uh hi. Elder's Handbook 1994 ed., p 104 ah Local Church lo ngal Union/Division cih thadah GC Committee nangawn in pia theilo hi naci hi.\n" No person or group outside the congregation, not even the General Conference Committe, has Authority to add or drop a name from the Church roll. That responsibilitiy rests solely with the local church body." Pr. Suak Khaw Ngin in Lezang ah mi 105 lak pan mi 25 khawng tawh Churchboard tu in adangteng paai cin hong mawksep hi. Amah pen Spiritual Terrorist, Spiritual Massacre sempa hi. "The little Ahab of Zomi SDAs", "The Small Herod of Tedim Adventists" hong suak hi.\nPr. Minlwin in June 8, 2004 in pawlpi 15 disband ding tangko hi. Disbang nailo pipi minte piangh ding khawng Church Manual dan lopi in zasak kawikawi mawkmawk hi. Constituency meeting bekah kihih thei hangin, zawhthawh thu leh huatna tawh ahih pen uh diklo lailai hi. Minister's\nHandbook 110 ah upna pialna longal ki disband lo hi ci in hong lak hi. " Churches moving toward apostasy usually have same theological disagreement with the world church" Hih pen disband nading criterior hi. 2006 teh Policy mah palsat zel hi.\nTua hi-in, Sia Mungno in hihzah ta aa Manual leh Policy zui lo aa hong bawlsia te, tanglai Sanhedrin te bangin pawlpi a bawlsiat dan uh, I zuihloh pen " Pawlpi langdo" ci-in hong ngawh hi. " Pawlpi langdo" pen MYUM/ Mission makaite, Mission siate hizaw cih theihhuai hi. A telsiam dingin Topa'n thupha hong pia ta hen! Amen. "Leitung bup SDA pawlpi in Conference maan in sang ngeilo ding" acih ngam zong kamsang dan maw:\n1. "Ahithei lo khat kihisak thei"- Guzarat Conference- acih ee leh (Matt 19:26)\n2. Jacob in policy zui lo pipi (ta upa lo pipi) ta upa za ngah (Gen 25:34)\n3. Pasian in lampi tampi nei hi. Amah it ta dingin na khempeuh ah ahoih sem hi. ( Rom 8:28) Tua President te a tawntung sem ding maw? Thu kikhel ngeilo ding maw?


timestamp: atn

url: =Petersyn Olympia Top in Jet | REVOLVE\nUnfavorite Petersyn Olympia Top in Jet in Jet\nShare Olympia Top in Jet on Facebook (opens in a new window)\nShare Olympia Top in Jet on Twitter (opens in a new window)\nShare Olympia Top in Jet on Pinterest (opens in a new window)\nShare Olympia Top in Jet on Google (opens in a new window)\nRevolve Style No. PSYN-WS94\nManufacturer Style No. OLYMPIA\nOlympia Top in Jet


url: =Vantung Kongvangte | Storacles | Bible Universe\nJacob in a zuauphuahna leh a huaihamna te hangin a thuak khak ngei het loh hawmsuakna, lunglenna leh lungkhamna te thuak hi. Khatna ah, a upa Esau in ata upa za a zuak nadingin Jacob in ka-al hi. Tua khitciangin a nu huhna tawh Esau ngah ding, ta upa za thupha a ngah nadingin mittaw a pa, Isaac, khem hi. A sanggampa a khem man-a thah ding alau manin, tuin Jacob inn pan hong taikhia hi. A gamtatna sate a ngaihsut kik ciangin, alu kuunsuk iin nakpi takin a kap hi. Tu-in gampalakah khatkia alukham ding suangtum leh akidal nading ciangtawn khat tawh gimin hong tawlnga a, Pasian in ka mawhna te hong maisak-in--ka nu leh pa te ka mu kik mawk tam maw ci-in ahu sa'anga, lusuu iin hong ihmu hi. Sawtlo-in akician mahmah ma-ang khat man pah a, ataang mahmah khuavaak kahlei khat vantung pan kitholh suk-in leitungah kinga suk hi. Tua kahlei tungah vantungmi simzawh loh ding akahto akumsuk amu hi. Tua ciangin Jacob in vantung panin Pasian in, na khualzinna thupha kong pia ding hi ci-a agen za hi. Topa in Jacob tawh a kiciam banglian mah Abraham leh Isaac te tawh zong abawlkhitna thu theician sak hi. A khanlawh ciangin Jacob khukdin iin ka huaihamna panin ka khawl taktak ding hi ci-in kiciam hi. "Nong piak khempeuh lakpan sawm ah khat nang kong pia ding hi," ci-in a kiciam hi. Piancial 28:22. Pasian in Jacob kiciamna sang hi. Vantung kongvang te hon iin thupha pia a, tua zawh kum 20 khitciangin Jacob inn aciah kik ciangin neih leh lam kicing anei mahmah pa leh acingh mahmah pa hong suak hi.\nPhawk Ding: Sehsuah pen mi khat ii sumlut ii sawmahkhat ahi hi. “Sehsuah”cih kammal in "sawmahkhat" cihna ahi hi. Jacob pu, Abraham, in etteh dingin sawmakhat ta-angtawngpekin Pasian siampipa Melchizedek tungah na pia hi.\nPhawk Ding: Atatak ah, ih neihsa 100 ah za pen Pasian aa hi.\nGamlak Vakna 18:21, 24. "Kikhopna buk sungah amaute' nasepna thaman dingin Israel sunga sawmah khat khempeuh, Levi mite' tungah gamh-in ka pia hi. 4Bang hang hiam cih leh amaute in biakna-in Topa' tungah a piak uh Israel mite' sawmah khat pen Levi mite tungah luah dingin ka pia khin hi. Tua ahih ciangin Israel mite lakah amaute in luah a neihloh ding uh ka gensa ahi hi,” a ci hi. Korin Masa 9:13, 14. Biakinn-ah nasem dingin a kicial mite in biakinn mah panin an ngah uh a, biakna tau-ah na a semte in biakna sa mah a ngahna uh theilo na hi uh hiam? * 14Tua mah bangin __________ thu a hilhte in tua nasepna mah panin nuntakna a ngahna ding uh Topa' thupiak ahi hi.\nPhawk Ding: Laisiangtho Lui sungah Pasian in sawmahkhat Ama nasem Levite mite neek dingin gen hi. Pasian in 1 Corinthians 9:13 sungah ta-anglai aa siampite biakinn-a kipia sehsuah te apiak mah bangin, tuhun-a lungdamna thupuak nasem te zong pawlpi tungtawna kipia sehsuah te pan piak ding ci hi.\nPhawk Ding: Beilo! Moses tungah thukham akipiak mapekin Abraham leh Jacob in angah lak uh pan sawmahkhat napia khin uh hi. Sinai mapek aom khinsa ahih manin singlamteh tunga bei limciing thukhamte ah kihel lo cihna ahi hi. Sehsuah piak ding thukhun pen Pasian in Ama nasemte panpihna dinga agel ahih manin tuni dong kipin muibun lai hi.\nPhawk Ding: Hilo hi! Pharisee te in Pasian tungah lengmasel, masala, leh kummin sing namtui-a kipanin meh namtui nam khempeuh, sawmahkhat pia napi-in, thukham sungah a thupizaw ahi thutang, hehpihna, leh upna te na don kei uh hi, ci-in Zeisu in Pharisee te taii hi. Sehsuah piak amawhsak hilo a, a thupi sep ding dangte a awlmawh lohna hang uh hi zaw hi. Tua manin Zeisu in, “Adangte nusia tuanlo-in hih thute [sehsuah] nasep ding uh ahi hi,”ci hi.\nPhawk Ding: Pasian in, “Sehsuah piak ding na lunghian uh leh, hong sin un, thupha a tampi ka hong pia hiam ka hong pia kei hiam” ci hi. Sehsuah piapia mi tulza tampite in Pasian in thupha hong pia takpi mah hi hong ci ding uh hi. Nang piak, Pasian hong piak sangin tam zaw lo ding hi!\nPhawk Ding: Saal cih pen Pasian’ biakinn hi.(Laisiangtho sungah “sumkholna” leh “an saal”cihte a kibanghi). Malachi 3:10 ah, Pasian in saal sungah acih pen “an saal” cihna hi a, akhiatna in A biakinn, aihkei leh biakpiakna mun ci nuam hi. Adang Laisiangtho mun te ah, Khangtangthu Masa 9:26; Khangtangthu Nihna 31:11, 12; leh Nehemiah 10:37, 38 te ah en leng, saal pen biakinn, sumkholna biakinn cih teltakin kithei hi.\nKolose 3:23. Mite' nasem bangin kingaihsun loin, Pasian' nasem bangin kingaihsun un la, na sep peuhpeuh uh lungsim takpi tawh lawpin sem un. Hebru 7:8. Siampite' lakna tawh kisai-in ahih leh a sithei mi mah ahi siampite in mite tung panin sawmah khat a la uh hi. Ahi __________ Melkhizedek' lakna tawh kisai-in ahih leh Lai Siangtho in a gen mah bangin a nungta tawntung mipa in sawmah khat a la ahi hi.\nPhawk Ding: Sehsuah ih piak ciangin mi tungah pia hilo a, Pasian tungah pia ih hih lam a tawntungin ih phawk ding kisam hi. Ama neihsa hi. Pasian tungah pia ih hih nak leh kibangci zat cih lunghimawh ding hilo hi. Pasian in Ama neihsa sumte a kem zo dingin kicing a, Ama sumte zek dinga kilawm lo, azek kha aom leh zong a kua cih omlo, a uk zo dingin Topa muanhuai hi.\nPsalms 96:8. Ama min in a ngah dingin a kilawm minthan'na Topa' tungah pia un la, __________ hong kengin ama huangsungah hong pai un. Malakhi 3:8. Keimah in note kong dotnop thu pen, mi khatpeuh in Pasian' na guksak ding kilawm ahi hiam? Kilawmlo hinapi-in note in nong guksak uh hi. Ahi zongin note in, ‘Bang hong guksak ka hi uh hiam?’ na ci uh hi. Sawmah khat piakna leh __________te-ah nong guksak uh hi.\nPhawk Ding: Topa in, Amah ih itna leh Ama hong piak thupha hanga lungdam kohna lahna iin, phaltak-a piakkhiatna te eite tungah hong ngen hi\nPhawk Ding: Laisiangtho in ciangtan lian neilo hi. Mimal kim in citpiakna bangzah pia ding ka hiam cih Pasian tawsawnna tungtawna, a khensat ding ahi hi.\nPhawk Ding: Pasian in Adam leh Eve kiangah huan sunga singgah teng khempeuh lakah sia leh pha theihna kung khatbek sim loh ne thei dingin gen hi. Tua singgah pen nekloh ding or zong lawn loh ding hi, tua bang hi kei leh na si ding uh hi. Tua singkung pen a ut uh leh lawnga neek thei dingin om hi Pasian in sikdai khunglo hi. Amaute in Pasian muanglo uh ahih manin la in ne uh hi. Tuni-in nang leh kei zong tua banglian-in hong kisit hi, “Na ngah teng khempeuh lak pan sawmahkhat longal avekpi-in nang ading hi, ahih hangin sawmahkhat pen Kei aa hi. Hong zat sak kei un” hong ci hi. Ahih hangin ih ut leh zat sak theih veve dingin ih kiangah hong koih hi.\nPaikhiatna 20:15. Na na gu kei ding uh hi. Malakhi 3:8. Keimah in note kong dotnop thu pen, mi khatpeuh in Pasian' na guksak ding kilawm ahi hiam? Kilawmlo hinapi-in note in nong guksak uh hi. Ahi __________ note in, ‘Bang hong guksak ka hi uh hiam?’ na ci uh hi. Sawmah khat piakna leh biakpiaknate-ah nong guksak uh hi.\nPhawk Ding: Thei napi a sumpi leh sehsuah piak acitak lo te Pasian in guta ci hi. Mi khat in midang khat neihsa a guuksak hoih kisa hetlo napi, Pasian neihsa a guuksak ngam te bangzah iin lipkhap huai hiam! Kha ma-angtha’ng te kiang lungdamna thu puakna dinga Pasian in agel sum te gu dinga kipan ngam cih pen a ngaihsut hak mahmah thu khat ahi hi.\nMalachi 3:9. Na minam bupun keima neihsa hong guksak na hih manun note khempeuh tungah samsiatna hong tung hi. Korin Masa 6:10. a gutate, a huaihamte, __________, mi gensiate, ahih kei leh mi' na a sutte khat beek, Pasian' Ukna sungah lutthei hetlo ding hi.\nPhawk Ding: Sehsuah leh sumpi piak a citak lo te akikhel kei uh leh samsiatna ngah ding te ahi uh hi. Guta te mah bangin Pasian’ kumpi gam kong kikhaksan ding hi.\nPhawk Ding: Deihgawhna in sihna piang sak hi ahangin ih sumkholna ih lungsim in zui hi. Ka bulphuh in sum leh paai neih beh ding bebek ahih leh ka lungsim akiphasak, aiksiik, ahuaiham suak hi. Ahihhang ka bulphuh in Pasian’ gam ta’angzai nading ahih leh ka lungsim akiniamkhiat, athukhual, itna nei, leh mi hehpih a suak hi. Ih neih ih lamh ah ih lungsim om tawntung hi. Judas huaiham iin sum adeih luatna hangin dangka 30 tawh Zeisu na lehhek ahihlam ih mangngilh hetloh ding ahi hi (Matthew 26:14-16).\nPhawk Ding: Ta in a pa sumbawm sunga sum aguuk sak ciangin a pa in na asak mah bangin Zeisu in zong nasa mahmah kha ding hi. A sum ma-ang pen na asa himasa lo-in a ta gitnat lohna, itna aneih lohna, amuan lohna hangin a pa in na asa mahmah ahi zaw hi. Eite khatbeek in ih Honpa lungtang ih nasak nuam het kei hi.\nKorin Nihna 8:5. Hih bangin a gamtatna uh kote' lamet sangin sangzaw pek hi. Amaute pen Topa tungah kipia masa uh a, tua ciangin Pasian' deihna bangin kote tungah zong a hong kipia uh ahi hi. Paunak 3:9. Na neihsa leh na anpalte tawh Topa zahtak in. Paunak 11:24, 25. Mi pawlkhat in sum zang ziahziah napi-in hau semsem uh a, mi pawlkhat cil mahmah napi, zawng semsem hi. 25A cingh mite hau semsem ding a, midang a huhte in huhna mah ngahkik ding hi. Acts 20:35. Topa Jesuh mahmah in, ‘Ngahna sangin piak khiatna-ah lungdamna lianzaw hi,’ a cihna phawkkawmin nakpi takin nasepna tawh na khempeuhah a __________ huh ding hi hang, ci-in note kiangah kong lak khinzo hi,” ci-in a vaikhak hi. Luka 12:21. Tua ciangin Jesuh in a thugen a khupna-in, “Tua mah bangin amau-a' ding bekin a kholcipte pen Pasian' muhna panin mihau hilo uh hi,” a ci hi. Luka 6:38. Midangte tungah pia un. Tua hi leh Pasian in note tungah zong hong pia ding hi. Bang hang hiam cih leh midangte na piakna uh tawh kizui-in a henhen, a tahtah, a dimletin Pasian in note tungah hong pia ding hi,” a ci hi. Korin Masa 16:2. Kei ka hong pai ciangin sumpi kaihkhop tawm a omlohna dingin na ngahna uh tawh kizui-in Nipi simin na tuamkoih un la, na na khol un. Thu Hilhkikna 16:16-17. “Amah in a teelna mun, Topa na Pasian uh mai-ah pasal khempeuh kum khatin thumvei, silngo sawhloh anlum pawi, nipikal pawi, leh buk pawi-ah kilaak ding uh hi. Amaute khut hawmguakin Topa' mai-ah kilaklo ding uh hi. Topa na Pasian un note thupha hong piaknasa tawh kizui-in mi khempeuh in ama hih theih bang ciatin pia ding uh hi.\nPhawk Ding: Pasian thupha kihel lo sawmah sawm sangin, Pasian thupha kihel sawmah kua in manpha zawpek ding hi. Pasian in vantung kongvangte hongin thupha hong piak ciangin sum bek hong hiden lo ding hi. Cidamna, lungnopna, ih ngetna te hong dawnna, lungmuanna, innkuan ki-itna, thahatna, khentat siamna, Zeisu tawh lamton khop semsemna, kha tampi ngahna, atull mawtaw sawtpi zat theihna, cih atuamtuam te zong hong kihel ding hi. Zeisu a it takpi hi leng, Ama nasepna dinga kipiakkhiatnate vangik hi ngeilo ding hi. Tua sangsikin, thupha hong hizaw dinga lungdam kipakna lianpi leh lungkimna tatak hong suak zaw ding hi.\nPhawk Ding: Jacob in vantung pan leitungah akidawh suk kahlei khat mu a, tua in mihing Tapa limciing ahi hi. Malachi 3:10 sungah, Pasian in, “Na sehsuah khempeuh uh ka saal sungah nong puak uh leh vantung kongvangte hongin thupha tampi kongpia ding hi,” ci hi. Tua thupha in Zeisu hi.\nPaunak 23:26. Ka ta aw, ka thugente ciamteh in la, keima gamtat bangin nang zong gamta in. Marka 7:6. Jesuh in amaute dawng a, “A __________ a hoihin a kilangkhem note' thu, Isaiah in a genkholhna man mahmah hi. Ama genna-ah, ‘Pasian in hih bangin gen hi: Hih mite in a kampi bek uh tawh kei hong zahtakbawl uh a, a lungsim taktak uh kei tawh kigamla hi.\nPhawk Ding: Zeisu in ih lungsim aneih ciangin, ih na dang khempeuh zong a nei hi.


url: =Sinna 11: BIAKPIAKNA AH KIPUMKHATNA - Zomi Adventist Innkuan\nSinna 11: BIAKPIAKNA AH KIPUMKHATNA\nSINNA 11 December 8 – 14\nBIAKPIAKNA AH KIPUMKHATNA\nSABBATH NITAK Dec.8\nTukal sung sim dingte: Rev.4:8,11; Matt. 4:8,9; Dan. 3:8- 18; Rev. 14:9; Rev. 14:6,7; Acts. 4:23-31.\nLAI SIANGTHO BULPHUH: “Tua khit ciangin vansawltak dang khat van kimlai a leng ka mu aa amah in minam khempeuh, beh khempeuh, pau khempeuh leh, mi khempeuh tungah tangko ding tawntung lungdamna thu a nei hi. Amah in, ‘Ama thu khen ding hun hong tung zo ahi manin Pasian kihta unla, amah minthanna pia ta un. Vantungte , leitung, tuipi leh tuinakte a bawlpa amah bia un’ ci-in aw ngaihtak in a gen hi” (Revelations 14:6,7).\nPentecost khit a sawtlo in Christian masate in biakpiakna ah a hun uh tampi zang uh hi. “Sawltakpite thuhilhna le amau tawh kithuahna, anlum balkhapna leh thungetna te ah amaute kuhkal (kipia) mahmah uh hi” (Acts 2:42). Thukhun Lui genkholhna tangtunna ahi Jesu pen Messiah hi cih a theihna pan a ngah uh lungdamna in amau lungtang te Pasian tungah lungdamkohna leh nuamna tawh kidimsak hi. Hih thutak theih khaak bangzah in hampha! Christian masate in kithuahna, thusinna, leh thungetna ah hun tampi zat ding a kisapna phawk uh hi.\nHih te khempeuh Jesu nuntakna, sihna, leh thawhkikna leh amaute nuntakna ah Amah in a sepsaknate hangin Pasian tungah lungdam a koh theihna ding ahi hi.\nJesu Christ pawlpi in biakpiakna tawh kipawlkhopna hi a, “Jesu Christ tungtawn in khalam biakpiakna a bawl siampi siangtho dingin khalam inn-a kilam a nungta suangte” ahi dingin Pasian in a sap ahi hi (1 Pet. 2:5). Kipawlna sunga biakpiakna ah Pasian tungah lungdamkohna in mihingte lungtang leh ngaihsutna te puahpha iin Pasian zia leh nasepna ding a kiging dingin bawlpha hi.\nTu kal sinna ah biakpiakna leh biakpiakna in Jesu a umte lak ah koi bangin kipumkhatna kemcing cih thu ih bulphuh ding hi.\nEITE HONG BAWLPA LEH TANPA BIAKNA\nBiakpiakna tawh kisai i kikup ciangin biakpiakna ah bangte kihel aa koi bangin sem ding cih ih kikum zel hi. Tua ahileh, biakpiakna i cih thuktak in a khiatna bang hiam? Pasian bia i cih koi bang hiam? Banghangin bia? Ps. 29:2 sungah David in, “Ama min tawh kituak minthanna Topa pia unla, ama siangthona’ thupina ah Topa bia un” ci hi. Hih late kammal in biakpiakna a dik in hong telsak hi. Topa biakna in Amah tawh kituak minthanna leh pahtawina Ama tungah piakna ahi hi.\nMangmuhna 4 leh 5 in vankah khit a Jesu vantungah a kidawnna/muakna hong lak hi. Van a omte in bang thute hangin Pasian le Pasian’ Tuuno Jesu bia uh hiam? Rev. 4:8, 11; 5:9, 10, 12, 13.\nVantung kumpi-tokhom tungah Jesu pen Pasian’ Tuuno le leitung Honpa-in a kimuakna hong lahna in nak thupi lua hi. Ama sepsate hangin a bawlsa te’ pahtawina leh lungdamkohna kammal te pan in biakna thu hong piang hi. Biakpiakna in Pasian’ piansakna leh hotkhiatna tungah lungdamna tawh thuhkikna ahi hi. Hun bei ciangin tatsate in Pasian hotkhiatna hangin tua pahtawina ah hong zom ding uh hi. “Thahatpen Topa Pasian, nangma nasepte lian in piandang hi. Khanghunte kumpipa aw, na lampi te thumaan in thutang hi. Topa aw kua in nang hong kihta lo in na min thangsak lo ding hiam? Ahangin, nangmah bek na siangtho hi. Amaan nangma sepna te kilaak khinzo ahih manin minam khempeuh hong pai in na mai ah hong bia ding uh hi” (Rev. 15:3, 4).\nTua hi a, biakpiakna in a thahat Pasian sepna ahi eite hong piansakna, leh eite hong tatna hanga phatna ahi hi. Biakna tawh Pasian tungah Ama ngahding kituak pahtawina, zahtakna, phatna, itna, leh thumanna a pia ihi hi. Lai Siangtho ah Pasian in eite hong lak bangin eite hong Piangsakpa leh hong Tanpa ahihna I thei hi. Jesu leh ama nasepna tungtawn in Christian te in Pasian i tel theih zaw lai hi (John 14:8-14). Tua hangin, Christian te in Jesu pen Honpa leh Tanpa in kibia aa, Ama ishna le thawhkikna in biakna laigil te ahi hi.\nBiakna pia dingin Christian te i paikhop ciangin lamdangsakna leh lungdamkohna tawh biak ding ahi hi.\nChrist in eite hong Piangsakpa leh Honpa ahihna leh bang panin hong suakta sak aa eite bang hong pia hiam cih thu ngaihsun in. Banghang in hih thutak te in eite biakna khempeuh i bulpi hisak huai hiam?\nMatt. 4:8-9 sim in. gamlak ah a thumveina Jesu kize-etna bang hiam?\nKiphatsakna leh kiliatsakna tawh hih leitung ama bawl bang keek in Satan in amah le amah leitung ukpa kici aa, hauhna leh minthanna khempeuh a neipa, leitunga om khempeuh te’ pahtawina leh zahtakna angah dinga kilawmpa in kigen hi. Piangsakpa leh Jesu’ Pa ahi Pasian bangzah takin zahko! Satan in biakna i cih bang hiam cih a telzia hong lak hi. Biakna in vannuai a neipa tungah pahtawina leh zahtaana piakna ahi hi.\nDaniel 3 (adiak in aneu 8-18) sunga Hebrew lawmta thumte phutkaak thu leh Rev. 13:4 leh 14:9- 11 sunga hunbei kuan aa vangliatna saikaak in. Hunbei ciangin a lauhuai bang om hiam? hih thunih te ah a laigil bang hiam?\nCain leh Abel panin Babylon ah Hebrew tangval thumte, a nunung thupiangte ah “sapi ciaptehna” (Rev. 16:2) ciang dongin Pasian maan taisan in amah a kibiak theih na dingin Satan in baikna maanlo phut ding hanciam tawntung hi. Mawhna hong lutma nangawn in zong Pasian bat ding ut khinzo hi (Isa. 14:14). Khangno thumte in milima biak kei vua leh sihna thuak ding cih lauhuaina a tuahna uh leh hun nunung cianga a muanhuai mite in “lim (milim)” a biak kei uh leh sihna thuakna dingin lauhuaina te in a kibang khatawm mawk hilo hi. Pasian maan bia dingin hong kisapna ah banghang in “lim” khat peuh bia ding ih hiam?\n“Dura zangkuam aa Hebrew tangval te tuahkhak thu panin sinkhak thu te thupi mahmah hi… Pasian mite mai ah a om lungkhamna hun in a tuuk lo ding upna kal hi. Ama tate in Amah bek biak ding ahihna a lah uh kul aa, ngaihsutna tuamtuam te in nuntakna suplawh ding ciang nangawn in a maanlo biakna ah a puukna dingun amaute kai zolo ding hi. A muanhuai lungtang tungah mawhdim a kicinglo mite sawlna thu in a tawntung Pasian’ kammal tawh tehkaakna in gentham lo hi. Thong ah khiatna, gam pan hawlkhiatna leh sihna te tawh a kivau zongin thumaanthutak kizui zaw ding hi.” – Ellen G. White, Prophets and Kings, laimai 512, 513.\nEite biakna ngah dinga kilawm Pa bek bialo in midang leh na dang khatpeuh biak khakna dingin hong\nze-et bangte om hiam? Biakna maanlo in eimau ngaihsutna sangin koi bangin simtham in telhak zaw thei hiam? Tu laitak in biak ding hong ze-et bang khawng om hiam?\nVANSAWLTAK’ MASA THUPUAK\nSeventh-day Adventist te in Rev. 14:6-12 sunga vansawltak thumte’ thupuak in amau nasep laigil leh Jesu kumkik madeuh a thupuak in ngaihsun uh hi (Rev. 14:14-20). Hih in “aw ngaih mahmah tawh”leitung a om khempeuh tungah tangko ding thupuak ahi hi.\nRev. 14:6, 7 sim in. Vansawltak masa’ thupuak bang hi a, Pasian tawh kisai bang gen hiam? Hih thupuak ah bang hangin biakpiakna thu om hiam?\nVansawltak thumte’ thupuak lak ah a khatna in leitung bup ah thupuak ahi hi. Matt. 24:14 sunga Jesu genkholhna a tangtunna ahi hi. Hih vansawltak thumte’ thupuak nasep in thukin leh a kinawh thu ahihna kimu thei hi. Thupuak masa in “Ama thukhenna hun hong tungzo” ahih manin Pasian mitsuan ding mite sawl hi (Rev. 14:7). Jesu kumkikna in thukhenna ding ahi hi.\n“Pasian kihta un” vansawltak in ci hi (Rev. 14:7). Pasian thu a kinbawllo mite a dingin hih thupuak in a lungsim sung uah launa omsak ding hi. Ahi zongin, Jesu nung a zuite aa dingin hih thu in zahtakna dingin sapna ahi hi. Amaute in Pasian kamciam te a tangtunna mu ding uh hi. Pasian tungah lungdam aa a zahtakna un amaute tuam ding hi.\n“Vantung le leitung, tuipi le tuinakte a bawlpa bia un” (Rev. 14:7). Hih kammal in Piansakna kawk ahi Sabbath thupiak hong lak hi (Ex. 20:8-11). Piangsak Pasian, ama piansak theihna vangliatna phawkna dingin Sabbath a bawlpa biak ding leh zahtaak ding ahi hi.\nSee also ZSL 1: Tehpih Omlo Laisiangtho\nHun nuung ciangin biakna in mihingte i muanhuai ki-apa thu ah kidona lianpi bulphuh pipen hong suak ding hi. Leitung bup ah hi tangkona in Piangsakpa biak ding sapna ahi hi. “A nunung buaina i laigil in biakna hi ding hi. Tua sittelna in bang biakna nial cih hilo in kua bia cih sitna ahihna thu Mangmuhna in kician takin hong gen hi. Hun tawpni ciangin leitungah mi pawl nih bek om ding a: Pasian maan zahtak in a bia te (Rev.. 11:1, 18; 14:7) leh thuman thutak mudah aa gulpi leh sapi a bia te hi ding hi (Rev. 13:4-8, 14:9-11).\n“Biakna thu in a nunung buaina laigil ahih leh leitung a tengte khempeuh in biak ding a kilawm Piangsakpa bek hi aa, Amah a biak nading un hun nunung lungdamna thu Pasian in a puakna lamdang lo mah hi.” – Ranko Stefanovic, Revelation of Jesus Christ: Commentary on the Book of Revelation (Berrien Springs, Mich.: Andrews University Press, 2002), laimai 444,445.\nLAI SIANGTHO SINNA LEH KITHUAHKHOPNA\nSawl. 2:42 sim in. Christian masate biakna ah bang thute kihel hiam?\n“Sawltakpi te thuhilhna leh kithuahna ah amaute kuhkal (kipia) mahmah uh hi” (Sawl. 2:42). Pawlpi om cil hun pek panin biakpiakna ah Pasian kammal sinna in a laigil thu ahihna sawltakte tung panin kimu thei hi. Christian masate in Messiah Jesu thu a gen Lai Siangtho sinna ah citak mahmah uh hi. Pasian i piak thuphate khat le khat kihawm in kithuahkhawm den uh aa Pasian tawh khalam kalsuanna ah khat le khat tha kipia uh hi. Pasian kammal sungah thutak siangtho te kalkhia uh aa leitung ah amau thupuak tawphah hong suak hi.\nAnuai a munte in thu-umte kithuahkhopna ah Pasian kammal sinna in bangzah in thupi cih bang hong lak hiam?\n2 Kings 22:8-13 _______________________________________\nActs 17:10-11 ________________________________________\n2 Tim. 3:14-17 ________________________________________\n“Lungdamna thutak a kitangkona mun peuh ah, dik takin gamtat ding a lunggulhte in Lai Siangtho kan beh nuam uh hi. Leitung hun bei kuan ciangin nisim in Lai Siangtho sinna ah Berean te etteh in a kitangko thutak te Pasian kammal thupuak tawh saikaak aa sittel uh hi leh Pasian thukham ah a muanhuai mi tu aa tawmno a om bang hilo in tam zaw tham ding hi.” – Ellen G. White, The Acts of the Apostles, laimai 232.\nPasian kammal ah i muh thumaan i tangkona hangin eite a kipumkhat te ihi hi. Hun masa lai in hih in Pasian pawlpi ah amaan thu hi aa tu hun in zong maan lai hi. Pasian kammal sinna in Pasian biakna leh vansawltak thumte’ thupuak tangko dinga sapna ah kipumkhatna hong neisak hi. Kithuahkhopna leh biakpiakna ah innkuan khat bangin i om ciangin Pasian kiang pan hong pai kammal te Lai Siangtho in hong gen aa Jesu kumkikna ding leh i nasep nading in kigintheihna ding hong makaih hi.\nLai Siangtho thu na upna ah bagnzah in na zungkip hiam? Hebrew tangval thumte bangin sihna thuak dong ah a kip dingin na zung kha nai hiam?\nANLUM BALKHAPNA LEH THUNGETNA\nPawlpi masate in bang haksatna tuak ta leh Jesu sungah a upna uh leh leitungah a tangko dinguh thutak ah amaute kipumkhat uh hi. Hih thu mah Peter in “tulai thutak” na ci hi (2 Pet. 1:12). Tua hi a, thutak ah kipumkhat in amaute in lamtuamtuam tawh amau kipumkhatna lakkhia uh hi.\n“Amaute in … anlum balkhapna leh thungetna ah kuhkal mahmah uh hi” (acts 2:42). Hih anlum balkhapna in thu-umte lakah annekkhopna, kilawmtatna ah nekna a gen nuam hi kha ding hi. Hih bang annek khopna pawlkhat te ah anlum leh lenggah zu thupha pia in Jesu sihna leh thawhkikna phawkna leh hong paikik ding lametna in nei zel uh hi. Tua hi a, Christian masate in a hun neih te uh Jesu nuntak le nasepna te phawkna in zang uh aa, annekkhopna te ah gen ding nuamsa uh hi.\nAnnekkhopna te biakna hun suak pah hi. “Nisim in biakinnpi huangte sungah a kithuah khawm ngitnget uh hi. Amaute inn ah anlum balkham in lungdamna le itna lungsim tak tawh nekhawm uh aa, Pasian phat in mi khempeuh in angvanna nuam asa uh hi. Topa in nisim in amau pawl sungah a kihonkhia mi a kibehlapsak hi” (Acts 2:46, 47). Hih kithuahkhopna hun in Jesu sungah a neih uh kipumkhatna khauhsak takpi ahihna muanmawh huai hetlo hi.\nSawltak thubu sungah Christian te thunget khopna tawh kisai etteh ding a dang a om hiam? Amaute in bang ngen uh hiam?\nActs 1:14 __________________________________________\nActs 4:23-31 _______________________________________\nActs 12:12 _________________________________________\nPawlpi masate in Pasian tawh kiholimna ding hunpha a ngahte uh hoihtak zang siam uh aa, biakpiakna pia dingin a kikaihkhop sim un Ama tungah thungetna pelh ngeilo uh hi. Timothy tungah alaikhak masakna ah Christian te a omkhop uh ciangin thungetna a thupina Paul in gen hi (1 Tim. 2:1). Ephesian te tungah thunget a kulna bulphuh aa: “Tua ciangin hun khempeuh ah thungetna nam khempeuh le ngetna tawh Kha-in thu nangen un. Hih thu ngaihsun kawm in pilvang unla misiang khempeuh aa ding thu nangetsak den un” (Eph. 6:18).\nMawhthum thngetna i vangliatna tungtawn in koi bangin a thukzaw kipumkhatna nei thei ding i hiam? Hih thungetna in pawlpi kipumkhat ding koibangin panpih hiam?\nNGAIHSUT BEH DING: Ellen G. White Encylopedia sung a “Thugetna” laimai 1044-1046 leh “Biakpiakna” laimai 1290, 1291 sim in.\n“Sabbath pen piansakna phawkna ahihna i thupina in Pasian pen Piangsakpa ahihna le eite piansak i hih manin Pasian pen biak ding cih thumaan hong lak tawntungna hang ahi hi. Pasian biakna bupi khempeuh ah Sabbath om aa, thudang te in a pulaak theihloh alian thumaan thutak hong hilh hi. Piangsakpa leh piansakte kibatlohna ah Pasian biakna diktak kimu thei hi. Hih a lian thu in maimang ngeilo ding aa, a kimangngilh thei ding zong hilo hi.” – J. N. Andrews, History of the Sabbath, Chapter 27. Mihingte lungsim ah hih thutak kep den ding hi aa, Eden huan ah Pasian in Sabbath phut aa, Aah eite hong Piangsakpa ahih lai teng Amah i biak ding ahi hi.\nSabbath in ciaptehna leh phawkna hi paisuak ding hi. Leitung bup in Sabbath zui uh hi leh mihing ngaihsutna le deihnate in zahtaak ding leh biakding ahi Piangsakpa kiangah om dinga, milim bia, pasian neilo, leh biakna upna neilo cih om ngeilo ding hi. Sabbath kepna in Pasian maan tungah muanhuaina lim hi a, “Amah pen vantung le leitung, tuipi le tuinakte a Bawlpa” cihna lim ahi hi. Pasian bia aa Ama thupiakte zuih ding sawlna thupuak in a diakk in thupiak lina zuih dingin sapna ahi hi.” – Ellen G. White, The Great Controversy, laimai 437, 438.\nBiakna, piansakna, leh hotkhiatna thu Lai Siangtho luanzia ah kinai mahmah ahih manin Sabbath pahtawina in biakna maanlo lehna (thukkikna) Pasian zatui hi thei dingin na koici ngaihsut hiam? Mang. 14:6,7 genkholhna ah Sabbath in bang panlaak nei hiam? Banghang in vansawltak masa thupuak ah Sabbath thu om hiam?\nKhat veivei biakna thu i gen ciangin biakpiakna sungah sephuai leh sephuailo te bangin i ngaihsun kha hi. A kicing zo hiam? Biakpiakna i cih bang hi takpi hiam? Na khuatual pawlpi in khiatna nei biakpiakna koi bangin nei thei ding hiam?\nMun pawlkhat te ah, daitak (ol, dam, uai tak) iin biakpiakna apia Adventist pawlpi mahmah leh Christian pawlpi te kimangngilh in kinusia hi. Hih bang thu koi bangin dal thei ding na hiam?\nAhuampi in: Biakpiakna pen Christian thu-umte in Pasian hotkhiatna letsong hanga Ama tungah lungdam thuhna ahi hi. Biakpiakna in Christian te kipumkhatna leh kithuahna ah a thupi khat ahi hi. Thungetna leh Pasian thutak lunggulhna tawh Lai Siangho sinna lo tawh i pawlpi in Christ sungah sakhat hihna nuntakpih theilo ding hi.\nLesson 10: PASIAN’ TAWNTUNG LUNGDAMNA THU\nZSS 4: Late le Paunak Sung a Hehpihna le Thumaanna\nPrev post Lesson 10. ပေါင်းစည်းခြင်းနှင့်ကျိုးပဲ့သောဆက်နွှယ်ခြင်းများ\nNext post Upna tawh Nungta


url: =Notre Dame meikatna le Christian upna ~ Peter Suumpi :: ZOMI DAILY\nposted on 29 April 2019 at 11:11 pm Lomkholna: Catholic, News, PeterSuumpi\nNotre dame Cathedral mei akat pen kal nih phakhin ta hi. Tua Cathedral pen kum 800 val phakhin in khang tangthu tampi nawk kha hi. Alam kipat le akizawh siang hun kikal AD 1200 kum sung in British le French te kum 100 sung gal akido hun zong nawk kha hi. French te pen nidang in Gaul minam te kici ngei hi. Gaul minam cih pen Latin pau in aklui cihna ahi hi. Aklui cih pen Christian biakna lam pan en leng thum vei vilvel Topa Jesu anial Peter akhanglosak aklui ciaptehna kici thei hi. Tua hi aa meikang Notre dame Cathedral biakinn dawn sang ah aklui lim atuang ahi hi.\nFrance gam pen kum zalom 20 kipat hun lam in France kumpi in biakna le gamvai khenna thukhun hang in hih Cathedral pen French kumpi in hong la hi. Tu aa meikang Notre dame Cathedral pen Catholic Pawlpi aa cihsang in French kumpi aa hizaw kici thei hi. France gam in French revolution hang in Christian biakna among dong in anawlkhin gam hi kici thei hi.\nFrance gam pen biakna vai asang kilkel lo Secularism (Leitung vai bek tawh kisai) akiplet penpen gam zong kici thei hi. Kum zalom 20 khit pan French kumpi in leitung vai bek ahi (Secularism) pen khangthak pilna sinna lam ah deihtak in hong guang ahihman in French te pen apu apa uh Catholic thuzui ahih uh hang in abeisa kum 10 hunte sung in Christian ngeina le upna te nusia in biakna neilo in hong om uh hi. France gam ah Catholic upna pen alung hihmawh huai zah dong in kiam hi.\nFrench te tangthu en ni cileng Christian upna khauhpai te ahihngei lam uh kimu thei hi. French te in Christian upna pen Pope pa ii Christian missionary te tung pan aluahsuk uh ahi hi. Islamic galkap te in AD 700 pan AD 800 hun sung in middle east, Africa leilu lam le Spain tuikulh te galdo in la uh hi. Spain Christian te pen Islamic galkap ukna nuai ah kum 1000 kim bang om uh hi.\nRome nisuahna Byzantine empire aa om Egypt leilu lam mipil te ii panpihna hang in Islamic galkap zalian te in science pilna gahte na ciamkha masa uh ahihman in thahat kisa uh hi. Tua pan kipan Islamic galkap te pen Spain pan France gam ah hong lut uh hi. Tua Islamic galkap te pen French te in ‘Battle of Tours’ ci in Islamic galkap te tung ah galzawhna na la uh hi. Tua lai in gal lel uh hizen leh tu laitak Rome gam aa Vatican zong aom zolo ding hi ci uh hi.\nTua bang in French te pen Christian upna ana kembit te na hi uh hi. France gam ii Paris khuapi pen French Catholic pawlpi le pawlpi ii aminthang Paris University le Notre dame te hang in athupi pen Christian te phualpi khat hong suak hi. British – French kum 100 gal sung in France gam la ding aa hong pai agal zo deudeu British galkap te pen hong khawl hiau hi. France gam pan kum 15 apha Joan of Arc akici French numei no khat in Pasian piak mangmuhna tawh French galkap te maikaih in athahat mahmah British galkap te tung ah galzawhna hong la uh hi.\nBritish te laksa leitang te zong hong lakik zo uh hi. Ahizong in kamsia tawh Joan of Arc pen British kumpi in man in meihalna tawh that lum hi. Tu hun in amah pen Saint Joan of Arc ci in mite in ciamteh in France gam aading athupi pen nihna misiangtho khat in ciamteh uh hi. Ama ii huhna kepna te zong French te in phawk tawntung uh hi.\nFrench revolution hang in Christian langpanna lungsim te hong thahat semsem in Napoleon hun pan kipan Catholic muhdahna khaici hong om hi. Kum zalom 20 khit pan in French Christian upna hong kiam hut-hut hi. AD 1960 – 1965 kum sung aa kibawl Second Vatican Council khit pan kipan kum 1000 val bang akizang khin missa biakpiak dan pen hong kikhel hi. Missa tau le siampi te in singlamteh lam nga in mipi te nung angatsan ngeina pen Second Vatican Council khit teh siampi te le missa tau pen mipi lam ngat in hong kilaih hi.\nFrance Cathedral meikatna pen khiatna tuamtuam in kikhia hi. Missa bawlna tau athak(Vatican II na khit akizang) pen biakinn dawn aa azum kiasuk in kha in kisia zan hi. Kum 1000 bang akizang khin missa bawlna tau lui zaw pen kisia lo hi. Tua pen aomsa ngeina bang in nidang aalizang missa biakpiak zia pen Pasian in deih zaw hiding hi aci zong om hi.\nApril 16, 2019 ni meikatna hang in Notre dame Cathedral pi ii tungkhuh pen nai khat sung in kisai khin hi. Hih meikatna pen mite in amawk kat hilo ding hi cih upmawhna nei uh hi. Kum 300 val aham tawsaw sing (Oak tree) tawh akibawl innkhum zawl te pen mei sa mahmah sikpehna te tawh minute 5 sung ih hal zong akangpak lo singgil te ahi hi. Meikat kipat tun in mei kilawh zia pen mi tampi upmawh bang in huih nunna lam biakinn kongkhak lam hilo in dak kikoihna tau lam ah leh pai se hi. Inn lam nasem te a ciahgaih khit uh ciang mei akang hi akicih zong uplahna tampi om veve hi.\nBitna nasia tak in akikoih hang in Cathedral meikat pen kiphawk pah lian lo se hi. Meikat laitak meiphelh te hong tunma in Cathedral asanna mun lam ah kua mah omlo hi akicih hang in thuthang kigenna channel khat ah mikhat biakinn tau dawn ah akileh kimu hi. Notre dame Cathedral mei akat ma kha khat lai in France gam sung ah Christian biakinn 10 kang khin hi. Hih te tawh kizom kha ding hi ci in agen zong om hi. French kumpi in zong Notre dame Cathedral meikatna thubulpi pen thukin in kan ding agen loh mah bangin meikat zawh kal nih ciangciang kumpi lam pan ahang pen hibang hi cihna khat bek zong om nailo hi.\nMei nasia tak in akat hangin kamphatna tawh biakinn ii mansi tawlet 3 kisia lo in aminthang Organ pi zong tawmcik bek kisia hi. Amanpha biak piakna vangil te pen ahun lap in kihemkhia man hi. Missa biak piakna tau athak bek siazan hi. Tu aa bang aa Notre dame Cathedral meikatna pen kum zalom tampi apha khin Christian te tangthu, akikhem khapna (ahl) kisiatna pen Pasian in hong awilohna kilatna hi zong kici thei hi.\nNotre dame Cathedral meikatna en in akhasia French mivak te en leng amau tanglai vangil te hang aa khasia hilo zaw in kum 2000 val Christian upna kisia ta hi cih bang in ngaihsun zaw ding uh hi. Aman tak in cileng Notre dame Cathedral pen hih bang lian in akilam kik zawh ding hang in French te upna atha nem lai leh tua akilam kik ding French biakinn pi in zong khiatna hong nei tuanlo kha ding hi.\nAhizong in ngeina athupi sak Traditionalist Catholic te ahihleh atawntung in thasan uh hi. Khangno tampi tak akihel Traditionalist Catholic te pen French gam vai ah akihel mite hi aa mailam ah France gam aading kumpi ulian muan le suan asuak zo ding te ahi uh hi. Akhangno lai French Catholic bishop te zong French te ngeina nasepna te ah thalawp tak in kihel uh hi. Biakna neilo French tampi te Christian hong suah kik nading in thungetna tawh ih hanciam ding hi.\nNotre dame hang in Christian upna hong lann kik nading, christian upna sung ah ciahkik nading sapna hi cih tel theih nading hanciam ding ahi hi. Christian upna pen ngimna tak tawh hong ki do hi cih pen Notre dame Cathedral meikat zawh kal khat khit ciang Sri Lanka bomb puakkhapna hang in ih mu milmial thei ding hi. Tua ahihman in ih upna te ah ih kip nading leh ih upna te ih kepbit theih nading lungsim te ih kisam hi. Lailet: Peter Suumpi\nPrevious: Mipi ading a hangsan Pu Hau Khen Kham (Ngaihte)\nNext: Global ZOMUS Khawmpi & Sialsawm Concert ah cialna leh sapna


url: =Afghanistan ah US te Bomb khiatna hangin asi kibehlap, IS migilo 92 si ~ ZD :: ZOMI DAILY\nAfghanistan ah US te Bomb khiatna hangin asi kibehlap, IS migilo 92 si ~ ZD\nposted on 16 April 2017 at 11:21 am Lomkholna: News, Russia, Sawltak, USA, World\nAfghanistan gamsung IS migilo te omna munah US galkap te’n Thursday ni in MOAB Bomb khiatsuk uh a, tua Bomb hangin IS migilo 36 si hi ci’n Afghan Offcials in pulakna neikhia masa uhhi. Tua Bomb kikhiatna munteng US-led Forces leh Afghan Officials te’n siansuahna “Clean-up Operations” bawl uh a, IS migilo asi honkhat kibehlap cih AFP News pan kiza hi.\nUS Military te khiatsuk Bomb pen amawkmawk hetlo, Bomb khempeuh ii apianna tuunnu ci’n minneu Nickname akivawhliang “Mother Of All Bombs” ahihi.\nAfghan Officials in apulak masakna ah IS galkap 36 si ci uh himahleh Bomb aki khiatnamun Achin District Governor Esmail Shinwari in agenna ah atawmpenpen IS galkap 92 siding hi ci’n Saturday ni in AFP te tungah genkhia hi. Aki zakmasakna sangin asi pen azahthum dektakbang phatota hi.\nMOAB pen amalkim ‘Long Form’ in “Mother Of All Bombs” hitaktak samlo a, “Massive Ordnance Air Blast” akicihna hizaw hi. Amalkim taktak in “GBU-43/B Massive Ordnance Air Blast Bomb” ahihi.\nHih MOAB Bomb pen United States Military in 2002 kumin bawl akipatkhiat uh ahihi. Bawlkhiattheih nadingin ngaihsutna aneikhia pen Air Force Research Laboratory panin Albert L. Weimorts, Jr. kici hi.\nHih MOAB Bomb pen akibawlkhiat laitak in US te galvan “American Arsenal” khempeuh lakah Nuclear Weapon lobuang dingin akhauhpenpen in aki ciamteh ahihi.\nVideo etnopleh: US Drops a MOAB (Mother of All Bombs) in Afghanistan\nHih MOAB Bomb pen gollua mahmah in agihna bekbekzong 21,600 Pound (9800 kg) pha ciliang hi. U.S. Air Force te’n genna ah hih MOAB Bomb khatbekbek abawlnading inzong sum $170,000 bei ciliang hi. MOAB Bomb pen tampi zong kibawllo a, avekpi in akibawl pen 15 bek ahihi. Hih Bomb pen 2002 – 2003 kumsung in akibawlkhia hi a, Afghanistan gamsung ah Thursday ni in aki zatlohbuang, gal kidona ah kizangngei nailo hi.\nRussian Military te’nzong 2007 kumin “Thermobaric Weapon” kici Bomb lianmahmah khat bawlkhia uhhi. Tua Russia te bawlkhiat Bomb zong mawkmawktuak hetlo a, amin mahmahzong Bomb khempeuh ii apianna zuapa “Father of All Bombs” ci’n minneu Nickname kivawh leuleu hi.\nUS Military te bawlkhiat “Mother Of All Bombs” sangin Russia Military te bawlkhiat “Father of All Bombs” pen azah 4 in khauhzaw cilai uhhi. “Mother Of All Bombs” pen 2002 kumin akibawl hi a, “Father of All Bombs” pen 2007 kumin akibawl ahih manin, akhauhna leh Technology zong khangto khathei mahding hi.\nAlso read: Russia gamsung meileng khatah Bomb puakkham in mi 11 si, 45 liam ~ ZD\nBangbang ahi zongin Bomb khempeuh ii apianna zuapa leh tuunnu te hongki totlohding uh thupi dinghi. Banghanghiam cihleh Tuunnu leh Zuapa kitawngleh innkuansung nopngei loding hi. ZD Sawltak #zomidaily\nPrevious: Phawk in ~ T. Sawm Lian\nNext: Easter Sunday Message: Na dam hiam? Zeisu in Dammaw hongci hi ~ Sia Pau Khai


url: =Canada ansai ah numei khatin ektha in a ektawh nasemkhat deng :: ZOMI DAILY\nposted on 19 May 2018 at 12:59 am Lomkholna: Canada, News, Sawltak, World\nCanada gamsung aom ansai khatah numeikhat in ektha in, tua a ek akhutguak tawh mankikin nasemkhat denna cih Video Clip pen tulaitak Social Media ah minthang mahmah hi.\nHih thupiangpen Canada, British Colombia, Langley khuasung aom Tim Hortons Restaurant sungah thupiang ahihi. Tua numeinu ii gamtatna pen CCTV sungah kiciantak in Record kibawlkha hi.\nVideo sungah numei khatpen nasemkhattawh kamkinial hileh kilawm a, tua numeinu pen hehmahmah leh kilawm hi. Tuakhit ciangin tua numeinu pen Counter ah anunglam tawh ki ngamphei in, abombi leh Underwear suahkhaziau in nasempa maitang ah ek thasukziau mawk hi.\nTuakhit ciangin a ekpen akhutguak tawh mansuk in, tua a ektawh nasempa dengphei sawnsawn hi.\nTuakhit ciangin Counter ah Napkin maiphei in, ataw asiakkhit ciangin tua azatsa Tissue tawhzong nasempa dengphei sawnsawn hi.\nHih numeinu pen abeisa inzong agamtat midangtawh kibanglo ahih manin, buaina apianni inzong Toilet azatding kiphallo cihi. Tuabangin Toilet zatding akiphalloh ciangin tua numeinu pen hehmahmah a, ansai nasempa maitang ah abombi suahkhia tingteng in ek athak khitciangin, a ektawh nasempa adengphei cimawk hi.\nVideo sungah nasempa pen Phone aki hokawmkawm laitak kimuthei a, tuapen Police te asaplaitak kici hi.\nVideo: A woman poos on the floor of a coffee shop Tim Hortons, before picking it up and throwing it at staff in this horrendous and explicit footage.\nLangley vengsung aom Royal Canadian Mounted Police panin thunei khatin agenkhiatna ah tua numeinu pen agamtatna hangin kiman a, ahi zongin thudotna aki neihkhit ciangin ki khahkikphot cihi. Ahi zongin thukhenzum Court ah thusitna neihkikding in kamciam kipiasak hi.\nHih buaina apianna ansai pen Tim Hortons hi a, Tim Hortons pen Canadian-based multinational fast food restaurant khat ahihi. Canada gamsung aom Restaurant Chain lakah agolpen khatinzong aki ciamteh ahihi. 2016 December kha in aki pulakna ah leitung gamtuamtuam gam 9 ah Tim Hortons Restaurant bekbekpen 4613 omkhinta cihi.\nMore: Lawi ek lakpan apiangkhia lungno tetawh Burger limmahmah kibawl\nUK gamsung bekbek ahzong Tim Hortons bekbek 17 omkhin a, Manchester, Cardiff, Glasgow khuasung te ah omkawikawi hi.\nCanadian Broadcasting Corporation (CBC) te pulakna ahzong nasempa in tua numeinu pen abeisa in agamtat ahoihlo om ahih manin, Toilet azatding phallo in pilvangtak in anialbawl “tactfully refused” cihi. Tua numeinu pen amin apuam ki pulakkhialo a, ahi zongin hihvai hangin Canada gampen maizumhuaisak mahmah kici hi. Sawltak #zomidaily\nPrevious: Kalay Siamsin leh 88 Party makai Ko Ko Gyi ki muhkhopna\nNext: US Texas aom sanginn khatah thaukikapna piang, mi 8 si in 6 liam


url: =Makai leh Ulian ~ Hau Za Cin :: ZOMI DAILY\nposted on 8 March 2015 at 8:54 am Lomkholna: Article, Hauzacin\nMi makaih cih pen a baih om ngeilo hi. Mihon makaih pen a baih hi hetlo hi. A kisam theihna na neih kul a, a kisam siamna na neih kul hi. Makai hi in ulian hitaleh mi makaih uh, mi kem uh ahih manin a kisam theihna leh a kisam siamna a neih nak leh a baihzaw deuh ahih tei hang ‘a baih’ omlo a, siam taktak cih zong a om theilo ahi hi. A kisam banga zatsiam ding leh a kisap hun a hang taka dinkip ngam ding a kul ahi hi.\nSanginn ah sangsiate in sangnaupang a omsa teng tungah a kisap uh pia a, pattah in a tupna uh a tunna dingin hilh uh hi. Papi khat in a inn sungah a om nailo a zi ding la in, a tate hong pian ciangin a bul panin pattah in a picing dingin khoito a, a manpha nuntakna a nei hidingin pattah picingsak to uh hi. Biakinn ah upate in pawlpi mite a omsa tawh nasem in kikum in vaihawm in genkhawm uh a, a hoih nasep sem dingin kalsuan uh hi.\nKhuasungah minam makaite in mi tuamtuam – pawlkhat bang cikmah a kimu ngei nailo nangawn huai in kaikhawm in kipawlna sungah a lunglut ding uh genpih in, a tup a sawm uh hilh in, a kisap uh tawh a kisap loh uh tawh, a lawp ding, a uuk ding, a nungzui dingin in zawn, zol uh hi. A ma muhkholhna lam tawn a paitek ding leh a nuam gam i tun ding genpih, musak, theisak in a tup a tun dong haksa taleh kuamah kinusia lo dingin thapia in tawsawn a, a pai lah ciangin zong zol bawl zel, maiet zel, kun’ zel in paipih hi.\nUliante a nuaia mite khempeuh amau sep ding ciat sem dingin thalawpsak, hilh in lawpsak ding hanciam hi. A omsa, a kizangsa nasep dan, mite uuk dan namte thei in tua bek tawh hihhih leh zong a mite mainawt zel, a sep ding uh khin den lel hi. Makaite in bel a upmawh loh penpen dan nangawn un vai hong om leh bangci sep ding, bangci nawk ding, a mite bangci kep ding cih nangawn luzanga sam pulh liangin a ngaihsut den kul ahi hi. A omsa omlo in a thak phuan den kawmin a sep a kul hun zong om hi.\nSepsa dan bek zuilo in a kul leh sepsa dan nangawn pelh in mite kisap tawh kizuiin khel ngam, bulpat ngam kul hi. A mite khahsuah leh a tup tunglo ding ahih manin a mi leh a tup a thupina, a kisapna, a pawimawhna akibang ahi hi. A mite a tupna tunpih ding, guak tunpih lo ding. A mite tawh a tupna tunglo in a mite in lampialsan khin cih zong om thei hi. Tua manin makai nasep pen a baihlo ahi hi.\nTuni in hong kidong hileh – nang makai sem ut zaw maw, ulian sem ut zaw? Nang makaih sungin bangteng na gel a, nang ulian sep sungin bangteng na sem khia a; na nunga hong pai lai dingte zop theih ding na nusiat nasep manpha, bulpat manpha a om hiam? Nang hong kidot loh ciang na lungkiat ding namte na sem kha hiam? Nang bek hong kithupi bawl hileh cihte nusiat in na nei thei hiam?\nZomi khangnote in leitung kilumletna sungah hunthak kilut hi cih i theihna dingin makai leh ulian a kibatlohna, a kibatna, a haksatdan, a nopdan, a mawhpuak uh cihte kong luikhia gawp hi. Zomite in leitung mite kalsuan tawh kitona kal i suan ciangin hih bang thute i phawk ding a kisap hun om thei hi. I kim i kiangah minam khangto masate leh a khangto laitakte in a hun zuiin kikhel thei uh, kikhangkhan thei uh ahih manin a madawk toto suak uh hi. Zomi khangnote zong a madawk toto dingin Sian in hong siam hi. Ka lungdam, Hau Za Cin, Phuitong Liim\nPrevious: Zosuan Tuailai Khawmpi akhatveina ii agah bangteng om?\nNext: Ka Lung A Zuang Ding Bang E ~ Rev. Zam Khat Kham


url: =Kisikkikna Nam Nih. Agelh ~ En Khat Thang - Laibu Saal\nHome > Thuluui/Articles > Kisikkikna Nam Nih. Agelh ~ En Khat Thang\nKisikkikna Nam Nih. Agelh ~ En Khat Thang\nKisikkikna Nam Nih.\nNa nuntakna ah nanglenang khial kisakna na, kisikna na nei ngei hiam?\nKisikna i cih ciangin hun beisa a, i kampau gamtatna, i sep khak, sep loh khak thute tungtawn pan kiphawk thakna pen kisikna kici hi. Kisikna nam nih gen pak leng;\n1. Ei le ei lungsim tawngah kisikin kua mahin hong muhpih theih loh kisikna;\nEi mimal khat bek hong sukha khialhnate ahi hi. A kibawl, a kipuahphakik thei kisikna nam ahi hi. Gtn; I sum bawm mansuah leng eima tumtakin lungkhamin, lawmlawm aw ee, koiah nusia kha? kiatsuah kha ka hia le? ci-in, ei le ei kimawh sak hi hang. Tua bang dan khialhnate pen kipuahpha thei in, midangte a ding siatna a piang sak lo mimal kisikna thu khat ahi hi.\nAhi zongin, mawtaw hawl khawng kisiamsak zalzalin nawh hawl gawp, accident tuakin khut bai, khe bai lawh zenzen bang hi leng, mi dangte a sukkhak sese loh hang nuntak tawntung a ding, a kilakik thei nawn lo kisikna lianpi hong suak ding hi. Hi bang dan kisik theihnate a om lohna ding ei mimal ciat kidop theih kikhual theih ding kisam hi.\n2. A ki-im thei lo, a kipuahkik thei lo khialhna hanga kisikna;\nEima gamtatna hangin innkuan sung, pawlpi sung, minam sung, gam bup huam le leitung bup nangawn, a sukha thei khialhna pen ahih leh a ki-im thei lo, a kipuahkik thei lo, kisikna lianpi a piangsak thu ahi hi. Gtn; Bo Aung San kawlgam suahtakna ngahna dinga makaipipa pen U Saw in hong thah ciangin U Saw bek sukha lo-in, tu ni dong Kawlgam bupin kisup lawh hi. Hi bangdan khialnate pen i kisik tulvei zongin kibawlpha thei lo khialhna ahi hi.\nTu hun, tulaitakin eite in zong computer screen mai ah tu hithiat in, lai tuamtuam i at zelzul hi. E-mail groups, facebook zangin i hun tampi i bei hi. Lai hoih lai manpha evidence kician takin thu kikupna pen hoih mahmah napi, Tua bang hi lo a, i gup nop mi khat maan takei leh tanggup, thumaan pi khat lah mimal ettheih loh man bek tawh tang gensiat, pengpelep tungnung kituh cih danin, kam tungnung kiselnate tampitak i sim kha zel hi. Atatakin hibang dan khialhnate pen tutadih i tel loh hang, i ta, i tute khangah na simkik dinguh a, i khang zomte in pil lawh lo-in, lungsim ginat lohna hong ngah lawh dinguh a, i minam bup a ding supna lianpi hong suak kha ding hi.\nKhangthakte lungtang sungah kigal neih ding cihte teng nawn lo zaw a, kikhawl thei ding, nasem khawm ding, kilawmta ding, i kimlepam eite hangin, a nop zaw mun suaksak ding cihte kibul phuh toto ta hi. Tua ahih teh eite in khang thakte bang thu hoih thupha i nusiat ding hiam?\nA kipuahkik thei lo kisikna a piang sak thei ding gamtat kampaute, nasep silbawl hoih lote khangnote lungsim sungah i vawh khak ding lauhuai mahmah ding hi. Kidawm siam ciat ni.\nItem Reviewed: Kisikkikna Nam Nih. Agelh ~ En Khat Thang Description: Rating: 5 Reviewed By: cinpuzomi


url: =Breaking News : Tunai Te Khan Trump Nih Hi Bia Bak Hi A Van Chim Than Hoi Cang…. – Kawltu Team\nBreaking News : Tunai Te Khan Trump Nih Hi Bia Bak Hi A Van Chim Than Hoi Cang….\n← Breaking News : Tunai Te Khan Trump Nih Hi Bia Bak Hi A Van Chim Than Hoi Cang.\nNgeihchiatnak Thawng : Pu. Thang Zual Nih Mual Aa Kan Liam Tak. →


url: =Kahlaa lyrics by Rabbi - original song full text. Official Kahlaa lyrics, 2021 version | LyricsMode.com\nRabbi – Kahlaa lyrics\nZaalmang hihiam, Sunmang hiam?\nTaksim thuhiam? chi’n gel ing\nTuipi lian leh thuk bang in;\nKon itna lian in sang e\nTunglam huihkhi hong lengte;\nKa gim namtui hong pua aw\nKai iitpen tenna Zokhuam;\nTulvuah nem bang hong sil aw\nHemlam tongdam hong lel lou aw\nHemlam tongdam sangnuam kei ing\nSelung a le lunggel kei in\nHemlam tongdam hong lel ding in\nHemlam tondam hong lel ding in\nHemlam tong dam hong lel lou aw\nTung solkha leh si-al te\nNa heina thangvang sang pa’n\nSelung muanna naneihte,\nKou Zomite hong pia aw…\nHemlam tong dam hong lel lou aw…\nLyrics taken from /lyrics/r/rabbi/kahlaa.html\nWrite about your feelings and thoughts about Kahlaa\nMore Rabbi lyrics\nAll Rabbi Lyrics →\nThanks for correcting Rabbi - Kahlaa lyrics!


url: =Singapore gamsung ah Zika Virus athak Case 2 ki muhkhiatbeh leuleu :: ZOMI DAILY\nposted on 10 June 2017 at 4:11 pm Lomkholna: News, Sawltak, Singapore, World\nSingapore gamsung ah thokang panin akilawh Mosquito-borne Zika Virus kimukhia leuleu cih Reuters pan kiza hi. Zanni Friday ni in Zika Virus Case 2 aki muhkhiatbeh hi a, tukumsung bekbek in Singapore gamsung pan Zika Virus aki Report pen Case 8 bang hitota hi.\nHih Zika Virus pen thokang “Mosquito” te’n apuak kawikawi hi a, 2015 kum Brazil gampan in hongki patkhiatzawh gam 60 bangah kizelkhin cimawk hi.\nSingapore National Environment Agency (NEA) te’nzong hih Zika Virus akimuh khiatna leh khuasung munpawlkhat ah sitcianna Inspection kipankik uh a, thoza “Insecticide” zong kapkawikawi ding cihi.\nKhuasung innte ahzong hih Zika Virus akilawhloh nadingin innsung ah thokang omtheihna te hahsiangding, hepkhiatding kilim hanthot mahmah hi.\nZika Virus akilawhkha telak ah adiakdiak in nupi naupaai te bang lauhuai phadiak hi. Nupi naupaai te Zika Virus akilawhkhak ciangin naungek ii akhuaksung ah lutsuak in, mibanglo acingphalo in suakhiathei kici a, kilauthawng mahmah hi.\nDengue natna apua kawikawi phadiak ahi “Aedes aegypti mosquito” kici thokang te’n Zika Virus zong puakawikawi, kilawhsak kawikawi thei cihi.\nVideo: Everything You Need To Know About Zika Virus In 148 Seconds\nSingapore Government Data tungtawn in agamsung ah tukumsung bekbek in Zika Case pen 8 bang hita hi. Nungkumsung August khapan kipan in Singapore gamsung ah Zika Virus ki mukhia masa a, nungkumsung bekbek inzong Singapore ah Zika Virus 400 Cases bang ki Report cih Reuters te’n genkhia uhhi.\nRelated: Singapore guta numei khat thukhenzum atun madiak in asisa in kimu\nLeitung gamsiangtho penpen te lakah khatin akihel ahi Singapore gamsung ah thokang hangin natna hizah in kilawhthei ahihleh mizawng gam “Underdevelopment” te ah ihtheihkhak lohhang in bangzah in natna atamzen diam? Sawltak #zomidaily\nZika Virus natna i cih bang hiam?\nLungno apua Aedes tho pehna panin mihing te tungah akizeel, Zika virus hangin apiang ahi hi. Tua natna i alim le meelte in cisa, ciphual (asan), guhbulte (joints) natna, mitang sanna (conjunctivitis/ red eyes) ahi hi. Tuabang nat atut ciangin nasia lualo a nitampi pan kaal khat cihbangdong sawt thei hi. Atamzaw in nak natlua kisalo ahih ciangin zato tunzawhna’ng natna a tuatlo uh hi. Zika hangin asizong tawm hi.\nPrevious: Malaysia gamsung bitna aom nadingin Hari Raya pawisung palik 40,000 te’n nasemding\nNext: Russia gamah kum 3 aphakhin naupang lamdang: amuk, akhazum omlo in suak


url: =RapidKL Bus Driver khatin mawtaw a phenghawlgawp laitak Video kithehzak :: ZOMI DAILY\nposted on 13 September 2017 at 3:38 pm Lomkholna: Malaysia, News, Sawltak, World\nRapidKL Bus Driver khat mawtaw a phenghawlgawp laitak Video kizaih in kikhahkhia\nMalaysia khuasungteng kikawmna in akizang RapidKL Bus Driver khat lamzik thukhun zuilo in, ama utbangthu in lamlanglam akantan laitak Video kizaihkha a, Social Media tungah ki thehzakpah hi.\nPuchong vengsung aom lamzikpi khatah abeisa Sunday ni in atuaci hawlgawp hi a, Video amukhapeuh in lamdangsa in, mawhsak mahmah uhhi.\nTua Bus Company te ahi Prasarana Malaysia Bhd (Prasarana) te’nzong hihvai tawh kisai in Facebook tungtawn in Statement khat khahkhia uh a, tuabang in lamzik thukhun zuilo in ahawlgawp Bus Driver pen ki kankhiakhin a, anasep panin ki khawlsakkhin ci uhhi.\nTuaban ah banghangin tuaci hawlgawp cih athu akicianin Company sungah “internal investigation” kibawlsan laitak ci uhhi.\nTuaban ah Prasarana Malaysia Bhd (Prasarana) te’n mipi tungahzong hihbangin nawngkaina apiangsak Bus Driver tangin thumsakna nei uhhi.\nAgeinai pan Video akizaih pen Second 35 khawng sawt a, Puchong vengsung LRT Station gei ah thupiang cihi. Lamzikpi alanglam ah U-turn bawlsawm ziau a, lamzikpi alang leh alang ah mawtaw tampi atai ziahziah ahih manin lauhuai mahmah hi.\nVideo: ‘Reckless’ RapidKL bus driver in viral video suspended\nAdiakdiak in Malaysia gamsung aom Bus Driver pawlkhat te’n thukhun zuilo phadiak uhhi. Traffic Light khawngahzong asanpipi mah hawlsuak veve in, bangmah awlmawh neimelmello uh ahih manin, lamzikpi kantansawm te’n hih khuasung Bus te kidop huai phadiak hi.\nBus vaitawh kizom in, nungdiak in Kuala Lumpur khuasung ah akibawl SEA Games ahzong Myanmar Team te tuanna Bus Driver pen mawtaw hawltheihna Licence neilo ciliang hi. Hihzah in athupi pawibawlna ah azatding Bus Driver khatpen Licence aneihleh neihloh sitmanloliang uh ahih manin, buaina piangpah hi.\nRelated: SEA Games ah Myanmar te’n Malaysia 5-0 tawh zogiap ahih manin aciahnading tavai pah\nDriving Licence aneilobek hilo in, guta nahi sawnsawn a, SEA Games Player te khat van naguksak ahih manin, Myanmar Women Football Team te aciahding ziakaisak dikdekmawk uhhi. Sawltak #zomidaily\nPrevious: Nupi khatin kum 15 aphakhin atanu vakzawh ngaplo in thatlum\nNext: Kawlgam buhtangvai kipawlkhopna “Myanmar Rice Federation” te ii website ki suksiatsak


url: =Ngalzang Valeng Tuallui :: ZOMI DAILY\nposted on 22 January 2018 at 8:41 am UTC+9:30 Lomkholna: News, Zomi\nNgalzang vanleng tuallui pen Saizang khua pan tai 4 kimpha in kiciamteh hi.Leitungbup galpinihna laipek aa, kizang khin vanlengtual khat ahi hi.\nTungsiah thuneite in vanleng tukna ding in leitang kicing lo hong cih san ziau mawk uh hi.IT Computer Age ah tuma kum (73) hunlai aa omsa vanleng tuktukna khat pen leitang kicing lo cih pen hong ngaihsut huai mahmah mawk hi.\nLeitang kicim lah omlo leitang a mathu in beibei/neu semsem maw cih nop huai kasa hi. A kim a paam a om mualte to tam hi leng a golpen valleng te zong tu thei lua peuh mah ding hi. Zogam sungah vanleng tual bawlna ding hih mun sang a hoih zaw mun dang om lo hi.Bang hang hiam cih leh vanleng tual mah in, a kizang ngeisa ahi hi.\nPasian in leitung a bawllai in Zogamah Zomite vanleng tual ding aa, hong bawl sak kholsa ahi hi.A hi zong tuni ciang dong vanleng tual i suaksak zo nai kei aa, lo in i khokho lai hi.\nZomite pilna siamna , neih leh lamah zong minuai-ah om tuanlo hi hang.Banghang in i ngah ding a kilawm hamphatna ding te na ngawn ngah zolo in mite kalsuang nungah sumkuang bang kikhin lunlun i hiam?? Tedim Municipal\nPrevious: Vice President: Myanmar gamsung ah Hotel saap tamman mahmahlai\nNext: Kalaymyo, Singunau vengsung ah Motorcycle kitaih, mi 1 si\n5 September 2019 at 9:57 pm\nComment a tuamtuamte na sim ing. Saizang vanlengtual vaii tawh kisai tua hun a vaiipuak nei uliante gitnat satnat lohna hi a, Dr Dongno lai gelhna ah a min a puam tanghial liang a gelh ding diksa lo ahih manin, tu a teng bek mah hong gelhkhia bek ahihi.2014 kum pekpek mah a, akiteh khin gegu hong pia thei ding uliante theih ding deih lo in, a kihumcip na hi zaw gige hi.


url: =ZOMI LEH KA MIPIH TE AA DING BEK HI LO KEI AH DING MAHMAH HAMPHAT NA - TUIMANG first TECHNOLOGY CENTER\nZOMI LEH KA MIPIH TE AA DING BEK HI LO KEI AH DING MAHMAH HAMPHAT NA\nPosted by Tuimang Vangkhua on February 4, 2020 at 8:32pm\nAbei sa 2013 kumin USA gam Knoxville khua pan in Nasville khua ah ka it mahmah ka zi tawh kaki suan uhhi. Kazi pen naupaai in suak dek mahmah ta hi. Agape Mission Church Pawlpi ah ka nupa mah un min na ki aap ungh. Tu-in zong tua pawlpi mahah kaom suak uhhi. Pawlpi zong nuamin mimal ahih leh 300val bang kiphata hi. Church Pastor min pen Rev, Pau Khan Lian ahihi.Inn kuan sungah pa pen ka hih mah bangin nasep ding pen lawp masak pen ahih sam loh hangin sep loh hong pha mawhhi ka inn kuan sung vak na dinghi. Tua mah bangin ka Church Pastor pa Rev Pau Lian in zing sang nai 8AM pawl in phone hong set in, Nasep khat om hi mangpau thei te ngah hi hong ci hi na ki sin nuam hiam va pai ni hong ci-in ama om na Spring Hill pek panin mawtaw tawh hong tai vangvangin nasep siauh na munah kaki tuah uhhi. Pasian thupha tawh lem cih takin hong lemhi, Ani tak lam nai 3PM ah kipat pah ding hi-in kakipan pahhi.\nNasep ahih leh part catcher leh packing ci-in nuam ka sa lel hi. Nasep pen atuam tuam ei tawh kituak dandan aki ngah na hihi. Ei Zomi pen mi 3 na om khin in tampitak nuam tuam kasa hi. Amau zong na pack ziahziah uhhi, Tua lo pen mivom leh mikang vive hi-in adiak in operator pen mangkang vive hi in ana sep uh pen nop tuak zaw in ka na eng khinkhianhi. Ka operator mangkang pa nasep pen mit tangnih tawh en lela denin aki sam bangin hong sawl loh hangin ka huhhi.Asep dante kakhuak ah ka cia teh hi. Kalkhat khit ciangin ka supervisor pa ka nasep na ah hong pai-in kaki ho lim uhhi. Operator ka lunglut zia ka genhi. azingciangin kakiang ah hong pai kik hi, nang pen fine blanking operator dingin zing ciang na kipan dinghi na ut leh zing ciang kipan ta ding, Na operator pa ahih leh first shift ah pai dinghi hong cih ciangin lawp lua in yes ka ci pahhi. Khasum ding na ngawn ka dong het keihi.Khasum kibang phial leh zong a nasep mahmah ka ut zaw hi. Operator ka ngah ciangin hun awng tampi ka ngah zaw tham hi. Makai te tawh ki muh hun zong tampi omin, Khat vei inn pua lam ah supervisor leh ka Lead pa uh tawh thu kikum in Zomi te nasep hoih zia leh cih tak zia pau leh hamki sap loh zia ka gen ciangin hong sang siam in manager te kiang na gen nung cih kam hong vai khak hi. azing ciangin bring me Zomi more people hong ci-in ahi thei bangin nasep nei lo te hopih in asawt lo in mi 20val kapha pah uhhi. Ahi khualkhual lai ka gual nuam mahmah pah uhhi.\nKhakhat khit ciangin nalawm milui te zong operator a ut dinghiam na dot sak in hong cih ciangin ka dong pahhi. Amau ahih leh tawm vei ngak lai nung hong ci-in kumkhat a ngak uhhi. Kumkhat khit ciang ut ta ung hong ci in ka gen sak pahhi. Makai te hong kikumin lawmte khat kisin sak pahhi. Fine Blanking set thak khat hong tung ding ahih manin tua mun ah operator dingin nang na hi dinghi. Set pen model thak ahih manin automatic vive hi honghi.Tua zawh kal nih khit cianginka supervisor pa a lungsim hong kikhel in. I changed my mind hong cih ciangin ka lung hi mawk sim pian hi. Nang pen set thak len lo dingin transfer operator dingin kong deih zaw hong cih ciangin Topa lungdam si e kalam et ngam het loh ci in ka sang pahhi.\nTransfer operator kumkhat khawng ka let khin ciangin transfer set khat hong tung cih aki gen ciangin ka supervisor pa in tua alen dingin hong gen hi.Aset hong tungin aki zawh dek ciangin ka lungsim khel ingh nang pen set thak len nawn lo ding you will be my lead man honghi.Lung kituak tak in supervisor pa tawh kum 3 phial ka sep khit ciangin, Zing sang lam a supervisor pan in manager hong ngah in kei supervisor pa ahih leh first shift supervisor dingin aki piak khiat ciangin ka dah mahmah hi. Supervisor thak apua pan ing hong lut in. Nasep zia ahi zongin aki tang sam bangbang ka hilhhi. Ama sangin na kgempeuh thei zaw ka hih manin nuam mahmah bilbel hi.\nTua zawh kha bang zah hiam khat ciangin manager pa kakiang ah hong pai in zum sung hong pai in kong gen nop tampi om hi ci-in hong sam in dip kua pian sa in ka zui aa ahi zongin kisuan na ka nei keihi. Zum sung ka tun ciangin tu-in nang pen Finishing supervisor dingin kong pia hi na ut hiam hong cih ciangin lungdam tak in ka sanghi.Supervisor ka sep ciangin mi aki sam zah ka thei a Zomi nasep kokiang alung lut te interview kisam nawn lo in lut sak thei ziau2 ta ka hih manin ka lungdam mahmah hi. Ni dangin interview akia khin sa mi tampi om cih thei ingh. Kokiang na sem ngei akhawl khin sa a hong lut kik nuam tam pi a ngah nawn lo hon khat ka thei aa tu-in nuam tam in ki lut thei tahi. Nupi inn ngak khat vei zong na sem ngei lo na ngawn hong lut thei in ka ang tang mahmah hi.Kei pil man siam man hi lo in Topa thupha ahihi.Malam ah zong Topa om pih na kaki sam den hi. Topa hong angvan lai in. Zomi nasep tampi om in a Lead zong mi 3 om ta hi. Mibangin mang lai mang pau ka siam loh hangin tua ciang Pasian Hong om pih na kicing kasa mahmah hi, Lai At Lian Tuan Thang\n© 2021 Created by Tuimang Vangkhua. Powered by


url: =Bunghawm le Niangtui hainih :: ZOMI DAILY\nposted on 6 November 2019 at 7:58 pm Lomkholna: Article\nMihingte i nungtakna sungah nasep silbawlna, gentheih gaksatna le gualnopna, dahna thu tuamtuamte tawh nisim kibuai den hi. Ni khat nai 24 pen kicingsak lah liangin i buai hun teh “Bunghawm khat le niangtui hai nih” thu i phawk den dingin kisam hi.\nNikhat, sang naupangte Philosophy a hilh Professorpa a class sungah van pawlkhat tawh kigingsa in na om hi. Sangnaupangte a kim ciangin, Siapa in pau mello-in, Bunghawm khat hong lakhia aa, tua sungah goft tang hon khat thunsak hi. Goft tangte bunghawm a dim ciang, Siapa’n “a dim nai hia?” ci-in naupangte dong hi. Amau, “dim mah ei,” ci-in dawng ngeingai uh hi.\nSiapa in, suangsi hai khat tua goft tang lakah sun beh in, a sinlitlit pian suangsite lutsuk in bungdim leuleu hi. A ngei mah bangin naupangte kiangah, “a dim hia?” a cih leh, “dim mah Sia aw” ci-in thukim ciat uh hi.\nSiapa’n a ban zomin, sehnel haikhat suangsi kawmlakah sungsuk leuleu hi. Petpet ah, sehnel tengin bungsung mun awng khempeuh hong dimto sak hi. Siapa’n hong dong leuleu in, “naupangte aw, a dim taktak hiam?” a cih leh, kituak takin “dim mah hi Sia aw,” ci-in dawng khawm uh hi. Siapa khawl nai tuan lo-in niangtui hai nih bawl tadih a, bung sungah sun beh zel mawk hi. Sang naupangte nui ngeingai uh hi.\n“Khaileh! ci-in a nui zuahzuah teng hong daih teh Siapa in, “a kua maciat in hi bunghawm pen na nuntakna bang un na teltheih ding uh ka deih hi. Goft tangte pen na nuntakna uh a thupi diak ahi, na Pasian, na innkuanpih NulePa, zi-le-tate, na cidamna le na uk diak uh khatin ngaihsun un.\nA dang na khempeuh om lo-in, hih a thupi diakteng neipeuh lecin na nuntakna uh a dim hilel hi. Suangsite ahih leh, a dang i nasep tuamtuam, inn le lo, mawtaw cih bangte in bulh ding hi. Sehnelte leuleu ahih leh a dang nengneng a thupi lualote ahi hi. Hih sehnel pen bung sungah kithun masa hileh goft tang le suangsite kita nawnlo ding hi.”\nSiapa in a thugen zomin, “I nuntaknate tua mah bang hi. I hun le thatangte a thupi masalo nengnengte tawh i beisak leh, a thupi zawtham na dangte a dingin mun awng om nawnlo ding hi. Tua ahih manin, na nuntakna a nopsak ding nate thupisak masa in. Na zi na tate tawh hunnuam zatsiam in.\nNa cidamna ding kinbawl masa in. A om theilo thupi nate ahi goft tang bangte kin masa in. A kisam diakte lenkip masa in, adang nengnengte pen sehnel hisak in,” ci hi. Tua a cih laitak, sang naupang numei khat in a khut lamin, “Sia aw, niangtui hai nih e leh, bang a deihna aa?” ci-in dong hi. Siapa nui kawmsa in,”lungdam ei!, hi nong dot theih” ci kawmin;\n“Hi niangtui hai nih pen, na nuntakna bangzah takin vai thupi tuamtuamte tawh na buai tateu zongin, na lawm it khat tawh niangtui na dawn khop hun ding, na kikholh khop hun ding om teitei hi,” cih teng Professor pa in hilh hi.\nManlah kawmkalpi mah a itna niangtui hawp kawm-a holim khopzel pen MANPHA se hi.\nKiholimna pan, ‘Kimeltheihna khanga, kimeltheihna pan ki-itna piang hi. Ki-itna omna ah kilemna kipan hi. Kilemna om peuh leh ma kipangkhawm thei hi. Mapan khopna ah gualzawhna om hamtang hi’.\nTua banah tangthu sunga bunghawm pen i nuntakna limlak hi a, tua i nuntakna bunghawm sungah goft tang bangin a thupi pen ahi, Pasian mah i koih masak ding hong phawksak hi. Pasian koih masa kha lo-in, sehnel, suangsi bang ahi leitung na tuamtuamte peuh i guan masak khak leh i nuntakna ah Pasian tazo nawnlo dinga lawhcinna kician ngah lo-in, tangsapna vive hiden ding hi.\nHi thu Topa Zeisu in tel lua mahmah ahih manin Mathew 6:33 ah, “Pasian Gam le ama dikna zong masa un, tua hipeuh leh adang nate hong kipiak beh ding hi” cih thu hong hilh ahi hi. Pasian masak peuh leng leitung hauhna, gualzawhna, lungdamna cihte in hong nungzuih dinga, thupha khempeuh tawh kidim nuntakna i ngah thei ding hi. Hih Thute Manpha Sa Lua Ni Teh!\nPrevious: Tonzang ah Zomi Idol kidemna omding\nNext: Aman kiam semsem mihing pumpi


url: =War Criminal khat thukhenzum ah thu akikhen laitak guza dawnin si :: ZOMI DAILY\nposted on 30 November 2017 at 4:07 pm Lomkholna: News, Sawltak, World\nZanni Wednesday (Nov 29) ni in Bosnian Croat War Criminal khat UN War Crimes Judges te’n thukhenna nei uh a, kum 20 tak thongkiading in thu kikhen ahih manin, tua Bosnian Croat War Criminal inzong mipimai, Live TV kizaihmai ah guza dawnin si cih AFP pan kiza hi.\nTuapa ii aminpen Slobodan Praljak kici a, kum 72 aphakhin ahihi. 1990s Balkans Conflict tawh kisai in agamtatna tawh kizui in UN War Crimes Judges te’n thukhenna anei uh hi a, tualaitak in guza adawnziau ahihi.\nInternational Criminal Tribunal for the former Yugoslavia (ICTY) te genkhiatna ah guza adawnlian laitakzong Camera tawh Live in kizaihkha cihi. A ipsung panin guza akikoih thawlneu khat lakhia in, tua thawlpan in aleng “Glare” zong Video sungah kimu a, tuakhit ciangin dawnsukziau hi.\n“Praljak is not a criminal. I reject your verdict” ci’n thukhenna nialin a otsan kawmin, thawlneu khatsung panin guza dawnsukziau hi.\nTuaciang in guzadawn cih akitheih ciangin ama Lawyer pa’n “My client says he has taken poison” ci’n awngkhia a, tuakhit ciangin thukhenna pen ki dinkhawlsak hi.\nVideo: War criminal kills self by drinking poison in live UN court drama\nICTY spokesman Nenad Golcevski in agenkhiatna ah Slobodan Praljak pen guza adawn akitheih ciangin amanlang in Emergency Crew te ki sapsak in, Ambulance kisapsak a, Medical Treatment kipiapah cihi. Hospital ah amanlang in kipuakpah himahleh, kibawlthei nawnlo in sisuak veve hi.\nHih Slobodan Praljak ii sihna vaitawh tu’n Dutch Investigators te buaisan mahmah uhhi. Thukhenna innpi Courtroom sungah Security hizah in akikhauhsak kawmkal ah koicibang in Slobodan Praljak in hih guza puasim theihiam, koipan ngahhiam cihpen kibuaipih mahmahleuleu cih kiza hi.\nMore: Kim Jong Nam thahna vaitawh North Korea gammi 4 te Interpol Red Notice kipia\nSlobodan Praljak pen hih thukhenzum ah akipaipihma in Netherlands aom The Hague akicihna khuasung aom UN Detention Center ah akikem ahihi. War Criminal khat asihkhit nungah asihna ahang, guza angahna ahangtawh kibuaisan leuleu hi. Sawltak #zomidaily\nPrevious: Mihing namnih ~ Lengtong Pauno\nNext: Pope in Myanmar Minorities ten phubalakna a ciing lohna dingun kunh


url: =Malaysia, Shah Alam sungah thautawh kikapna piang, mi 2 liam :: ZOMI DAILY\nMalaysia, Shah Alam sungah thautawh kikapna piang, mi 2 liam\nposted on 23 October 2018 at 8:04 pm Lomkholna: Malaysia, News, Sawltak, World\nMalaysia, Shah Alam vengsung aom Jalan Kota Kemuning ah thautawh mi 2 kikapliam cih theStar pan kiza hi. Tuni Tuesday zingsanglam 10:15am hunpawl in thupiang hi a, thautawh kapliam athuakte pen Gym Owner (Boss) khatleh anasem khat ahihi.\nTua Gym Owner papen tuni asuahpawi Birthday bawlding in akithawi ahihi. A nasem khatpa tawh vankisam leiding in mawtaw tawh avakkhiat laitak un thautawh kap athuak uh ahihi.\nHihvai tawh kisai in palik thunei ahi Shah Alam OCPD Asst Comm Baharudin Mat Taib in agenkhiatna ah Boss papen thautawh amai kikapkha in, nasempa pen agil ah kikapkha cihi.\nHih buaina thupiang aom ciangin khuasung vengsung mipi te’n mawtaw tuahsiatna Accident khatpeuh aom sakha in Police te zasak uhhi. Police te aphual ah atun taktak uhciangin Accident hilo in, thautawh kikapna apiang nahizaw hi.\nThautawh kap athuak mi 2 tepen kum 40 leh kum 43 aphakhin hi uh a, nasempa pen Indonesian gammi kici hi.\nAthu akikanna ah Four-wheel-drive vehicle mawtaw khattung panin thautawi pawlkhat in hih Boss leh nasempa tuanna mawtaw nehphei uh a, tuakhit ciangin Semi-automatic Pistol tawh ageinai panin akapphei uhhi ci’n genkhia uhhi.\nPolice te’n tua buaina apianna geinai tengah thautanghawng 7 mukhia uh a, thautawi te’n atawmpen 7 vei peuhmah thautawh akap uh hidinghi ci’n genkhia uhhi.\nThautawh kapliam athuak Boss pa leh nasempa pen Klang vengsung aom Hospital Tengku Ampuan Rahimah zato ah zatui zaha kibawlding in kipuaksak a, anih un sihlawhliang nadingin huaisia samlo kici hi.\nMore: Malaysia, Penang ah pasal khat thautawh 10 val veibang kikapgawp in silo bilbel\nHihvai tawh kisai in athu atheikha khatpeuh aomleh amanlang in Police Station ah hongzasak pah un ci’n palik te’n genkhia uhhi. Sawltak #zomidaily\nPrevious: Taiwan meileng atuahsiatma in ahawlpa in Speed-control System khakcip, mi 18 si, 187 liam\nNext: Malaysia Zomi te kiangah Itna leh Lainatna tawh phakding ZBCA geelna\nKhedap taih tawh sum a zong mizawng pa in kua a hihiam?\nKim Jong Nam vai thukhenna zummai ah Security khauhsak mahmah ~ ZD


url: =Kham Khan Khai - Home - Zomi Adventist Innkuan\nKham Khan Khai – Home\nPuteek khat in a tupa te nupa a aw uh sangsak in thu a kinial uh tuak kha hi. Puteek in a tupa kiangah, “Na zi tawh na kinial uh ciangin banghangin na aw sangsak na hiam?” ci-in dong hi.\nA tupa in, “Ka ngaihsutzia hong tel theihloh ciangin ka lungduai lo ahih manin ka aw a sangsak hi ing” ci-in dawngkik hi.\nPuteek in, “Tu aa na gen teng mah aw dam tawh genkik le cin na zi in a zak theihna dingin kinai mahmah hilo na hi uh hiam? Banghangin aw sansak kul se hiam?” ci-in dongkik hi.\n“Ka aw a san ciangin ka hehlam thei in ka thugen hong pibawl dinga, ka hehna zong dam tuam zaw hi” ci-in a tupa in dawngkik hi.\nPuteek in, “Na aw sansakna ahangin tua hilo hi. Na zi tungah na heh ciangin na lungtang pen ama lungtang tawh kigamla hi. Na pumpi uh a kinai hangin na lungtang uh kigamla ahih manin a kigamla bangin na kingaihsun uh aa, a kitello phadeuh bangin kithei na hih manun na aw a sangsak na hi hi” ci hi.\n“Ka aw sanna tua hang ahih leh, ka ki-it uh ciang ee bang ci?” ci-in a tupa in dong kik hi.\n“Mi nih a ki-it kingaih uh ciangin, a lungtang uh kinai hi. Damdam in na kiho khiankhian uh hangin teltak in kiza hi. Tua bang hun ciangin, daitak aa om a pau hetloh na tawh zong kihopih in kitel thei mahmah hi” ci-in puteek in gen hi.\nEfesa 4:15 [TDB] Itna lungsim tawh thutak genin, lutang ahi Khrih tawh i kibat dongin i khangto ding hi.\nSee also News with Coffee\nI aw a ngaihna hangin a kitel pah hi zenzenlo hi. Aw sang tawh i kitai aa kithuhilh hangin a kipiltuam hi pahlo hi. Tua sangin itna tawh damtak leh awnem tawh kihopihna leh kithuhilhna in muibunzaw tham ahi hi.\nTangthu: Unknown Author\nPrev post Biblical Tithe\nNext post Elder’s Digest | Home


url: =Iraq gamsung ah ISIS migilo akiman mi 300 val sihdan kipia :: ZOMI DAILY\nposted on 18 April 2018 at 9:24 pm Lomkholna: News, Sawltak, World\nIraq gamsung ah ISIS Member lakah akihel migilo akiman mi 300 valte sihdan kipia cih AFP pan kiza hi. Islamic State Group sungah akihelkha akigawm in mi 300 val thukhenna akinei hi a, Iraqi Court in sihdan apiak uh ahihi ci’n Judicial Sources te’nzong Wednesday ni in genkhia uhhi.\nTuabangin sihdan akipia ISIS migilo te lakah gamdangmi Foreigners zong honkhat kihel uhhi. Photo: Mosul City aom thong inndeineu sungkhat ah kiman in aki khumcip IS migilo pawlkhat\nThukhenna akineihna pen Courts mun 2 ah hi a, Northern Iraq aom Mosul City leh Iraq gam ii Capital khuapi Baghdad City sungah akinei ahihi. Baghdad City sung aom Court thukhenzum ah thusitna akinei te atamzaw pen numei leh gamdangmi vive hizaw hi.\nJudicial Source te genkhiatna ah tukum January kha akipan Baghdad City sungah gamdangmi 103 te sihdan kipiakhin hi. Tuate lakah Turks mi 6 zong kihel uhhi. Tuaban ah mi 185 tezong khantawn thongkiading in thukhenna kinei hi ci’n genkhia uhhi.\nISIS migilo tetawh akipawlkhawm akimankha thongkia numei atamzaw pen Turkey leh Soviet Union gamte pan hizaw uhhi.\nJanuary khasung mahin Germany gammi numei khatzong ISIS migilo tetawh kipawlkhawm cih aki muhkhiatna tawh kizui in sihdan kipia hi. Tuaban ah France gammi numei khatmahzong ISIS tetawh kipawlkhawm ahih manin, khantawn thongkiading in thukipia cihi.\nMore: ISIS in Syria gam a Christian te zuih ding thukhun bawl\nMosul City gei aom Tel Keif Court ahzong mi 212 te sihdan kipia uhhi. Tuaban ah adang mi 150 tezong khantawn thongkiading in thukipia a, adang mi 341 tepen thongkiading akum atuamtuam kipia hi ci’n Supreme Judicial Council spokesman Abdel Sattar Bayraqdar in Statement ah genkhia hi. Sawltak #zomidaily\nPrevious: India ah mopawi siimdingin apai Truck mawtawpi khat tuahsia in mi 21 si, 21 liam\nNext: Kawl Buddhist biakna azui nungak khat zi aneihsawm te theihding thukhun


url: =Nupi khat tungah Speaker golpi Pastor pa in koihsak in si ~ MUC\nNupi khat tungah Speaker golpi Pastor pa in koihsak in si\nAdmin 10:47:00 PM Articles, ZOMI SDA NEWS\nKamsang zuau khat in Nupi nu tungah Songbox speaker gol mahmah koih in si\nMite in thuman a ngaih noploh hun, amaute' deihna bek a zuihnop hun, amaute' zaknop thute bek a gen ding sia a cial thuahthuah hun hong tung ding hi. 2 Tim 4:3.\nHih Kamsang pa Pastor Lethebo RAbalango in Sunday ni akikhopna biakinn ahi Zion General Assembly ah biakpiakna nasia tak in nei in Numei nu tungah Speaker gol mahmah koih in silo ding hiteh zong nabeek lo lai ding hi ci in koih a asawt ciangin Anupi nu nakzolo in si hi. Akigen na ah Nupi nupen atung lam kisiatna lian mahmah in atuap zong sukha ci hi.\nPastor Pa in aom na Polokwane ah a thuhilh na ah Topa Zeisu Tuipi tungah lam pai hi tua mah bangin en zong um takpi le hang na khempeuh ih hih thei ding hi ci in gen hi. Tua ahihman in apawlpi mite sawl in nupi nu tungah tua Speaker gol mahmah koihsak banah gik na saknai kei leh ci zawbehlai-in atungah amah tuang ta sawnsawn lai ahihman in Nupi nu nakzolo in si hi.\nTua bangin minutes 5 ding a tut khitteh tua vangikpi alak khiatsak leh nupi nu na nungta nawnlo hi. Apawlpi Elder te in a hih theihtawp in First aids vanzat te tawh ahihhih uh hangin anakguh kitan ahihman in zato puak uh a ahizongin laplo in sisuah uh hi. Tua banah Pastor pa in Nupi nu uplohna hi um hileh bangmah cilo ding hi cizawbehlai hi.\nUpna maanlo, Pastor maanlo leh Kamsang maanlo tampi tak ongpiang lai ding hi. Tua ahihman in na upna ah kiptak in om in, Pasian zatmaw zatloh cih laisiangtho tawh sit hamtangin. Isaiah 8:20 Tua ciangin note in, “ Topa in note hong hilh thute ngai un. Aisante' thu ngai kei un. Amaute' hong gen thute a kiman'na omlo hi,” ci-in dawng un ci hi. King James Version ah hibangin ci hi “20 To the law and to the testimony: if they speak not according to this word, it is because there is no light in them. Adeihna in mikhat peuh in Thukham leh Zeisu tetti panna alet kei leh tua mipa sungah thumaan thutak omlo ci hi.\nTopa in thupha ongpia ta hen, Amen!\nSource: Bible Study


url: =Guite Numei in Sal Khawi Thei. (Zomi Nute Pahtawina) Tg. Hang Khan Lian - Laibu Saal\nHome > Thuluui/Articles > Guite Numei in Sal Khawi Thei. (Zomi Nute Pahtawina) Tg. Hang Khan Lian\nGuite Numei in Sal Khawi Thei. (Zomi Nute Pahtawina) Tg. Hang Khan Lian\nGuite Numei in Sal Khawi Thei.\nTg. Hang Khan Lian\nPhoto : Cinpu Zomi (Zomi eLibrary) leh Anu Nu Dim Khan Niiang\n“Tuni-a Pute tung-a k’ong nget nop uh thupha in, “leitung kumpi minthang David, Solomon leh mawhna pan aa ong gumkhia i Topa Zeisu khangsimna-ah a kihel a pian’na pi uh Ruth tung-a i Topa’ piak thupha tawh a kibang Thupha, hih, ko na tute uh ii pian’na ka Nu uh, na sanggamnu uh, na tanu uh tung-ah n’ong piak na’ng uh ong ngen hi ung” ci-in pute zu kholhna-a a kingen, thupha ngetna kammal ka za ngei hi.\nLungkim huai leh cidam huai mahmah kasa hi.\nZomite in i khang i sim ciangin ih Pa’ lam beh leh phung i la-a, i Nute’ beh leh phung i la kei hi. Tom ngaihsutte’ aadingin, i Nute bangmah man lo dan khat-in om-a tua dungzui mah-in numei ahih leh simmawh nopna lungsim, thusim lohna lungtang om kha thei hi. Khatvei katute, Biakna sangsia seem, Biakna pilna sang sin behlai khat in, “No numeite leltak” cih kammal khat ong zang kha-a ka khasia mahmah hi. A pian’na a nu simmawh, thusim lo leh a Nu’ beh leh phung thu-a ong sim het lo hitah-a ci-in ka lungsim a hilo lamlam-in ka lam toto kha hi.\nAhih hang, daai takin ngaihsun phapha lehang, i ki pasal sak mahmah hang i innsung bek hi lo, i beh bup i phung bup-a mi ong suah, ong van leh a vai hawmpi in behdang phungdang ahi, i Pi te i Nute hi zaw gige hi. I beh sung, phung sung, i u sung nau sung thu khempeuh i Pu te i Pate leh ei mahmah sang-in i Pite i Nute in vaan zaw, en zaw, seem zaw, geel zaw leh laamto zaw ahih lam nial theih hi lo hi. Amin ngah ciang i Pate lam, eilam in ngah ahih hang a seem taktak, mi ong suah taktak, i pite i nute hi zaw hi. Hih teng mah taanglai i Pu, i Pate’n na mu khol gige uh ahih manin, “Pute leh lam phung”, “Pute lo-in hanmual kikhum zolo” cih te-a kipan i Nu leh a nunglam ahi i Pute zahtaak nading thu tampi na khung khol uh hi.\nSih leh nat i tuah ciangin zong handal ni-in, “Pu te n’ong kim nai uh hia…” ci-in Pute tung hun ngetna i laak khit ciang, melmuh i cih hun, kipan-a i nun’taak lai-a Pute ong kepna, ong itnate-a kipan lungdam thu suut kik-in, lungdam ko kik tangtang hi hang. “Pute k’ong khasiat sakna uh, ka gamtat, ka kampau khialhna uh a om leh zong ong maisak un”, ciin kithum hi hang. I sih khit nangawn-in i pian’na i pute zahtaakna a nunung peen-in a pia tangtang minam i hi-a tua in i pian’na i Nu ih thupi bawlna ahi hi. Mihing muhna-ah etlawm mahmah-in Pasian in zong ong lungkimpih mahmah ding in ka um hi.\nKhatvei khangno lai khat in “Pu” ci-in ong lo laizang-a, “Nang bang hang-a ‘Pu’ ong ci na hiam” ka cih leh “Ka Pa’n i pute hi ong ci hi” ong ci hi. “Tua ahih leh na Pi ko beh hiam”, ka cih leh, “Hi kei” ong ci-a, “Tua ding nang’n lah Pu n’ong ci-a” ka cih leeuleeu leh, “ka Pu in ka Pa kiang i Pute hi a cih hi” ong ci leeuleeu hi. A naai pen a Pu’ nu ko beh maw, ahih kei leh amau’ pian’na a Pi-te uh khat peuh, (ko geel leh a Pa nangawn in theih nawn loh khat) pen ko hi kha ngei ka hih man vua pian’na ‘Pu’ ong ci ahih lam ka theih teh, “Hih te innkuan’ nun’taak zia cidam huai mah si”, ci-in, i pianna i Nute a zahtaak mahmah minam, Zomite i hihna ka phawk kik saansaan-a Topa’ hoihna ka mu seemseem hi. Hih bang ngeina nei minam sung-a ong pian’sak Topa ka phat niloh hi.\nZogam ukpi Pu Guite ong khan’ khit, Pu Sukte ong hat ciang, a nung-a khang Pu Sukte tawh teen’ khop ding nuamsa nawn lo-in Pu Guite te a tamzaw saklam-ah lal to uh hita se leh taanglai Pu Sukte a tamzaw in zi ding, ta dingin Pu Guite mah a tun’tun’na pan na la kik hamtang uh-a, “Guite numei in sal khawi thei” na ci uh hi. Hih in bangzah ta-in i lian, i mang zongin i inn sung thu a saipi i Nute ahih gige lam, i ukna, i liatna, i vangneihna, i vaihawm zawhna, i kipasal sakna, i minthan’na khempeuh ei sang i Nute, i zite ahih lam ong lak mahmah i taang ngeina, i kamciin’ khat ahi hi. I pian’na i Pute a zahtaak, a pahtawi, a lungdam thei tang ngeina hoih neite i hih lam ong lak phadiak hi. Tua bek tham lo-in, i taang Zo ngeina in Laisiangtho ah zung kip nei gige ahih lam kimu thei hi.\nTua ahih ciang, Zomi u leh nau in,\nLeitungbup in “Nute Ni”-a a ciapteh May kha nipi (nihna) ni-in Nute zahtaakna, itna i lah khit ciang, thupha thuap dingin “Pute zu kholh Ni” cih tawh thuah to hi leeng, ong Siampa in leitung minam dangte ngeina aa a neih loh leh a nget theih loh a “Thupha-thuap” ong piak na’ng a ngen thei minam-a ong siam hi mawk lo i hi hiam.\nNgen thei, zang thei hi leeng i taang ngeinate Thupha ngah nading ngeina ahih lam phawk kawmin hih bang ngeina sung-a ong piangsak, ong pantah, mi ong suah ong Siampa leh i Nu/Pute tung lungdam ko khial kei ni.\nI inn sungah i Pite, i Nute i zahtaak, i lapsang, i pahtawi leh mun i piak masiah Zomi numeite kilapsang nading thu om thei lo hi. I Pite i Nute i Pute, i Pate zah-in sang thei masa phot phot dih ni.\nLaigelh Pa Tg. Hang Khan Lian\n[Hih lai, 29 MAY 05 SUN ni-in kingah hi.]\nVahui Magazine 2006\nItem Reviewed: Guite Numei in Sal Khawi Thei. (Zomi Nute Pahtawina) Tg. Hang Khan Lian Description: Rating: 5 Reviewed By: Cinpu Zomi


url: =July 3, 2021 ~ MUC\nAdmin 3:12:00 PM Articles, Offertory Reading Zomi\nWaldense-te in Pasian a masak manun na khempeuh sumh\nWaldernse-te in sihna a thuak dongun Pasian masak uh hi. Amaute nunzia en lehang i nuntakpih ding thu tampi kimu thei hi.\nKum zalom 12 kimlai-in Roman Catholic Pawlpi in pawlpi mite in Lai Siangtho sim ding leh Lai Siangtho bu neih ding phal lo uh hi. Pawlpi thu leh a diakdiaki pope thupiak a nial peuhmah in bawlsiatna thuak uh hi. Lai Siangtho sung a kigen mah bangin papacy in sapi taktak hi.\nHih Khuamialpi hun sungin Peter Waldo in a neihsa khempeuh mi huh nadingin pia khia hi. Piantit gam panin thuhilh hong kipan a, leitung van le nate itna nusia-in Lai Siangtho hong hilh bangin nungta dingin thuhilh kawikawi hi. A bangin a nasepna lianpi khat in mikim in amau pau ciat tawh Lai Siangtho bu neih zawh ding lunggulhna lianpi nei hi.\n1179 kumciangin Waldo leh a lawmte khat in Rome ah va pai uh a, Alexander the Third leh Roman Curia in limtak na vaidawn hi. Pawlpi makai thum tawh kimu- in pawlpi thukhun limtak hilh uh hi. Waldo leh a lawmpa in Lai Siangtho hawmkhiat ding a nget pen pawlpi in phal lo-in Third Lateran Council in nial hi. Waldo leh a pawlte in khua khat khit khua khatah pai uh a, a simthamin biakpiakna nei uh hi; amau pen Waldensians ci-in kiciamteh hi. Pasian tungah mawhsutna leh biakpiakna nei uh hi.\nTua bangin Waldensian thuhilhsia khat pen barba ci-in minvawh uh hi. Thu-um mite in tua bangin kawnvak sia barba kitangsap bangbang pia uh hi. Pawlpi makaite theih lohin vakin biakna pia uh hi.\nA neihsate uh nusia-in gam simtham beel uh hi. Lai Siangtho sim, kantel uh a, khat le khat kihilh uh hi. Amaute in khuamial sung a khuavak hong suak uh hi. Amaute tungtawnin pawlpi kipuahphatna lianpi Protestant Reformation hong piangkhia hi. Amaute in si le sa deihna nialin Pasian gam aa ding masak pen uh hi.\nHun nunung aa dingin thuman sungah a cianlai mite ihi hi. Lai Siangtho tawh nungta-in Pasian leh Ama gam masak tawntung ding ihi hi. Waldensiante in Pasian masak uh a, tua hangin na khempeuh sumh ngam uh hi. Jesuh in eite a hong hotkhiat nadingin na khempeuh nusia hi. Ama hong itna in Amah leh a gam masak ding hongkai hi.